title: Pappeus (mormonismi)

text:
Mormonismin perustajan Joseph Smithin mukaan Jeesus Kristus toi maan päälle pappeuden täyteyden ja antoi sen perustamalleen kirkolle. Kirkon luopuessa totuudesta myös pappeuden valtuus hävisi, mutta Jumala palautti sen ennen Kristuksen kirkon järjestäytymistä vuonna 1830.
Mormonismissa pappeuden saa kätten päälle panemisen kautta. Pappeuden voi antaa vain ihminen, jolla itsellään on pappeuden valtuus. Kukaan ei voi antaa toiselle korkeampaa pappeuden valtuutta kuin hänellä itsellään on. Mormonismissa pappeus jakautuu kahteen erilaiseen asteeseen: alempaan Aaronin pappeuteen ja korkeampaan Melkisedekin pappeuteen. Joskus mainitaan kolmaskin aste, patriarkaalinen pappeus, mutta tätä pidetään yleensä vain Melkisedekin pappeuden erikoistapauksena.


title: Pappeus (mormonismi)

text: Myöhempien Aikojen Pyhien Jeesuksen Kristuksen kirkossa eli MAP-kirkossa pappeus annetaan vain miespuolisille jäsenille. Alempaan pappeuden virkaan voidaan asettaa 12-vuotias jäsen, joka katsotaan moraalisesti riittävän arvolliseksi. Asettavan varallisuudella ja yhteiskunnallisella asemalla ei myöskään ole merkitystä. Vuodesta 1978 kirkko on vihkinyt papeiksi kaikkiin rotuihin kuuluvia ihmisiä, tätä ennen mustaihoiset oli rajattu pappeuden ulkopuolelle. MAP-kirkossa yleinen pappeus on pitkälle toteutettu.


title: Porin Oluttehdas

text:
Porin Oluttehdas oli viimeisenä nimenä pisimpään samalla paikalla jatkuvasti toimineella suomalaisella olutpanimolla. Sen ensimmäinen edeltäjä perustettiin Poriin vuonna 1853 ja toiminta jatkui aina vuoteen 2009 saakka.
Vuonna 1854 Porin Konepajan viisi vuotta aikaisemmin perustaneet liikemiehet Anton Björnberg, K. J. Lönegren ja Isaak Karström aloittivat myös panimotoiminnan nimellä Bayerska Bryggeriet (Baijerilainen panimo). Se perustettiin samaan kortteliin, jossa Porin Oluttehdas myöhemmin toimi vuoteen 2009 saakka. Vuonna 1898 Baijerilainen Olutpanimo yhdistyi kauppias Gustav Adolf Bäckmanin 1853 perustaman panimon kanssa ja uuden yrityksen nimeksi tuli Bäckmans Ölbryggeri Ab – Bäckmanin Olutpanimo Oy. Bäckmanin ensimmäisen panimon perustamisvuotta pidettiin myöhemmin myös Porin Oluttehtaan perustamisvuotena ja vuosiluku esiintyi loppuun asti panimon tuotteissa.


title: Porin Oluttehdas

text: 1920-luvun aikana Bäckmanin Olutpanimon omistus siirtyi konsuli Sulo Salmelinin haltuun, joka omisti myös Pyynikin oluttehtaan kotikaupungissaan Tampereella. Vuonna 1928 hän yhdisti Bäckmanin Olutpanimon ja Satakunnan Mallasjuoman. Toiminnot keskitettiin Porin Oluttehdas Osakeyhtiöksi, jossa aloitettiin muun muassa Karhu-oluen pano vuonna 1929. Vuosina 1940–1959 Porin Oluttehdas kuului Pyynikkiin. Vuonna 1941 sen omistukseen puolestaan liitettiin 1868 perustettu Rauman Oluttehdas. Rauman panimo oli Porin Oluttehtaan hallussa sen toiminnan päättymiseen vuoteen 1969 saakka.


title: Porin Oluttehdas

text: Pyynikkiä johtanut Rosa Salmelin luovutti panimon pojalleen M. Erik Salmelinille vuonna 1959 ja tämä muodosti Porin Oluttehtaasta jälleen itsenäisen yhtiön. Vuonna 1972 se siirtyi Sinebrychoffin haltuun, joka puolestaan on ollut tanskalaisen Carlsbergin omistuksessa vuodesta 1997 lähtien. Panimotoiminta Porin Oluttehtaan tiloissa päättyi syyskuussa 2009 Sinebrychoffin lopettaessa sen toiminnan.


title: Porin Oluttehdas

text: Porin Oluttehtaan tuotannosta noin 80 prosenttia oli Karhu-olutta pullotuksen siirtyessä Keravan panimoon 2007. Parin vuoden kuluttua Koff päätti lakkauttaa Porin oluttehtaan. Päätöksen jälkeen perustettiin kansalaisliike Porin Oluttehtaan puolesta ja se julisti kaikki Koffin tuotteet ostoboikottiin, kunnes tehtaan lakkautuspäätös olisi pyörretty. Porin kaupunki puolestaan paheksui, että sen tekemistä suurista investoinneista huolimatta kaupungin kulttuurihistoriaa tuhottiin. Tehtaan toiminta kuitenkin päättyi syyskuussa 2009.


title: Porin Oluttehdas

text: Porin Oluttehtaan tunnetuin olut oli Karhu, jonka paneminen aloitettiin jo 1929. Panimo valmisti myös virvoitusjuomia aina 1990-luvulle saakka. Valikoimaan kuuluivat yhtiön omien juomien lisäksi muun muassa lisenssillä valmistettu Pepsi sekä Sinebrychoffin Jaffa. Vuonna 1961 Porin Oluttehdas toi ensimmäisenä suomalaispanimona markkinoille tölkkioluet.


title: Porin Oluttehdas

text: Porin Oluttehtaan tontilla jatkaa nykyään panimotoimintaa vuonna 2008 Karhupanimon nimellä perustettu pienpanimo. Vanhan sähkölaitoksen tiloihin perustettu panimo kuuluu nykyään Panimoravintola Beer Hunter’sille ja toimii nimellä Ravintola Panimo.


title: Porin Oluttehdas

text: Oluttehtaan käytössä olleet prosessilaitteistot ja tankit on purettu ja myyty edelleen. Tehtaan vanhalle tontille on kaavoitettu asuinalue, jonka rakentaminen alkaa todennäköisesti lähivuosina. Karhukorttelin nimellä tunnetulle alueelle on suunnitteilla myös torimainen aukio.


title: TERN-tieverkko

text: TERN-tieverkko () on Euroopan unionin määrittelemä päätieverkko ja osa TEN-liikenneverkkoja (). Usein puhutaankin myös TEN-tieverkoista.


title: TERN-tieverkko

text: TEN-liikenneverkon hankkeisiin on mahdollista saada rahoitusta Euroopan Unionilta. TEN-liikenneverkolla on 30 prioriteettihanketta, joilla on etuja rahoitusta myönnettäessä. TERN-tieverkko on alun perin määritelty 29. lokakuuta 1993 neuvoston päätöksellä 93/629/EEC. Tieverkon tarkoitus on edistää ihmisten ja tavaroiden liikkumista parantamalla Euroopan päätieverkkoa. Vastustajien mukaan TERN-tieverkko auttaa ylikansallisten yhtiöiden lobbaamista uusien teiden rakentamiseksi samalla, kun tiehankkeiden vastustajien ääni jää kuulumattomiin.


title: TERN-tieverkko

text: TERN-tieverkko ei ole sama asia kuin eurooppatieverkko tai Suomen kansallinen runkotieverkko, vaikka verkoissa onkin paljon yhtäläisyyksiä. TERN-liikenneverkko on puhtaasti hallinnollinen käsite; TERN-teitä ei mitenkään erityisesti merkitä tieopasteisiin tai -karttoihin.


title: TERN-tieverkko

text: Suomesta TERN-tieverkkoon kuuluvat seuraavat valta- ja kantatieosuudet:Tärkein Suomen tieverkkoa koskeva prioriteettihanke on Pohjolan kolmio, johon kuuluu E18-tien rakentaminen moottoritieksi. Hanke valmistuu 2017 tai 2018 moottoritieosuuksilla ja 2019 Kehä III:n osuudella. Kehä III:n muuttamista moottoritieksi ei suunnitella toistaiseksi, mutta se ei ole poissuljettu tulevaisuudessa tai tien valmistuttua 2019. Espoon ja Vaaralan välillä on rinnakkaistieyhteys kaupunkien katuverkon kautta, ainoastaan Vaaralan ja Länsimäentien eritasoliittymien väliltä puuttuu reilun kilometrin verran suoraa rinnakkaistietä.


title: TERN-tieverkko

text: TERN-tieverkon tavoitteena on, että perusverkko on vuoteen 2030 ja kattava verkko 2050 mennessä moottoritietasoinen. Pohjoisessa Suomessa tästä kuitenkin tingittäneen liikennemäärien takia. Kuitenkin korkealaatuisen tieverkon vaatimuksena on eritasoliittymät ja tasoliittymien poisto, käytännössä moottoritien toinen ajorata eli moottoriliikennetie. Lapissa ensimmäinen pidempi moottoriliikennetie on merkitty maakuntakaavaan Koivun ja Rovaniemen välille. Tämä on mahdollista jatkaa saman projektin yhteydessä Kemiin nykyisen tien linjaukselle, koska nykyisellä tiellä on jo rinnakkaistie. Näin koko osuus Tyrnävältä Rovaniemelle olisi 2030-luvun alkuun mennessä joko moottoritietä tai moottoriliikennetietä. Keski-Suomen maakuntavisioon 2035 on merkitty valtateiden 4 ja 9 rakentaminen maakunnan alueella moottoritieksi. Kanta-Hämeen maakuntavisioon 2035 on merkitty valtateiden 2 ja 9 rakentaminen maakunnan alueella moottoritieksi. Myös Forssan kaupunki ajaa koko valtatien 2 rakentamista moottoritieksi. Valtatie 3 saatetaan linjata tulevaisuudessa Seinäjoen kautta Kurikan sijasta liikennemäärien, parempilaatuisen tien takia sekä Etelä-Pohjanmaan keskuskaupungin yhdistämiseksi runkoverkkoon.


title: TERN-tieverkko

text: Kaikkiin TERN-liikenneverkon projekteihin on saatavilla EU-rahoitusta 20 % osuudella kaikissa jäsenmaissa. Kuitenkin Suomi joutuu rahoittamaan laajan moottoritieverkon rahoittamisen pääosin itse. Itä-Euroopan maat, etenkin Puola, ovat uusien linjausten voimaantulon jälkeen alkaneet voimakkaasti laajentaa moottoritieverkkoaan. Puolaan rakennetaan kattava moottoritieverkko (yli 8 000 km) nopeutetusti noin vuoteen 2025 mennessä, josta vuosina 2013-2025 noin 6 000 km. Maat, jotka liittyivät EU:n infrastruktuurirahastoon, saavat moottoritieverkkojen ja nopeiden rautatieverkkojen rakentamiseen EU-rahaa aina 85 % koko projektista. Liittovaltiotason rahoitus mahdollistaa myös hiljaisempien seutujen yhdistämisen moottoritieverkkoon Euroopassa, kuten on aiemmin tehty Yhdysvalloissa ja Kiinassa.


title: TERN-tieverkko

text: Suomi ei kuulu EU:n infrastruktuurirahastoon ainoana EU-maana, koska ei laittanut alkupääomaa rahastoon. Sen sijaan Suomi voi saada rahaa moottoritieprojekteihin kiinalaisvetoisen AIIB:n kautta. Tämä rahoitus on tosin pienempi ja osin lainapainoitteinen.


title: The Defeat of Satan

text: The Defeat of Satan on norjalaisen black metal -yhtye Antestorin vuonna 2003 julkaistu kokoelmalevy, joka koostuu yhtyeen kahdesta ensimmäisestä demosta, "Despairista" (1993) ja "The Defeat of Satanista" (1991). Demojen materiaali miksattiin ja masteroitiin uudelleen ennen julkaisua. Momentum Scandinavia -levy-yhtiö otti albumista 999 kappaleen painoksen, joka on nykyään loppuunmyyty.


title: The Defeat of Satan

text: "Despair"-demon kappaleiden tyyli on alakuloista ja surumielistä death/doom metalia ja lähellä Martyrium-albumin musiikillista linjaa. Monet pitävät kuitenkin "Despairia" yhtyeen synkimpänä ja uhkaavimpana levytyksenä. Alun perin demon julkaisi Strawberry Records ja painos oli 600 kappaletta. "Despair"-demon viimeinen kappale "Jesus, Jesus Ver Du Hjå Meg" on coveri vanhasta norjalaisesta hautajaisvirrestä. Martyriltä (Kjetil Molnes) kuullaan demolla hyvin matalan death metal -murinan lisäksi surumielistä puhdasta laulua. Yhtyeen muusta tuotannosta poiketen "Despairin" kappaleilla on Gardin (Vegard Undal) basso miksattu erityisen kuuluvasti etualalle. Demolla on folk-henkistä introa ja hautajaisvirsicoveria lukuun ottamatta vain vähän Vemodin (Lars Stokstad) kosketinsoitinkuvioita.


title: The Defeat of Satan

text: "The Defeat of Satan" -demo on levytetty ajalla, jolloin yhtyeen nimi oli Crush Evil, siten demon materiaali eroaakin huomattavasti yhtyeen muusta tuotannosta: tyyliltään "The Defeat of Satan" on alkeellista thrash metalia death metal -laululla. Kappaleet ovat kestoltaan lähes kymmenminuuttisia. Demo päättyy industrial-henkiseen outroon "Knus Ondskapen".


title: The Defeat of Satan

text: Sanoitusten keskeisinä teemoina demoilla ovat pahat voimat, niiden vaikutuksesta varoittaminen ja, kuten albumin nimestä voi päätellä, saatanan kukistuminen. Demot on äänitetty ajalla, jolloin oli menossa black metal -musiikin tärkein kehityskausi. Joidenkin mielestä sanat ovatkin yhtyeen kannanotto kyseisen tyylin ideologiaa kohtaan.


title: Dichterliebe

text: Dichterliebe op. 48 (voidaan suomentaa esimerkiksi "Runoilijan rakkaus") on Robert Schumannin vuonna 1840 säveltämä laulusarja. Sarja käsittää 16 laulua Heinrich Heinen runoihin.


title: Dichterliebe

text: "Dichterliebe" on säveltäjänsä kuuluisin laulusarja. Sitä pidetään yhtenä saksalaisen lied-musiikin huipentumista. "Dichterliebeä" esitetään ja levytetään edelleen runsaasti, ja sarja kuuluu jokaisen lied-laulajan perusohjelmistoon.


title: Dichterliebe

text: Teoksen päättävä loppusoitto tunnetaan yhtenä lied-musiikin pisimmistä pianosooloista.


title: Dichterliebe

text: Laulujen otsikot ovat:


title: Sabrina (albumi)

text: Sabrina on italialaisen laulaja Sabrina Salernon esikoisalbumi. Levyn julkaisi vuonna 1987 Mega Records ja se julkaistiin kymmenissä eri maissa nousten listaykköseksi muun muassa Suomessa.


title: Sabrina (albumi)

text: Albumi pyrki toistamaan Sabrinan megahitin ”Boys (Summertime Love)” menestyksen, mutta levyn kappaleista neljä on covereita muiden laulajien tunnetuista kappaleista.


title: La Traviata

text: La Traviata on Giuseppe Verdin säveltämä kolminäytöksinen ooppera, jonka libreton on kirjoittanut Francesco Maria Piave. Ooppera kantaesitettiin 6. maaliskuuta 1853 ja se on yksi kaikkien aikojen esitetyimmistä oopperoista.


title: La Traviata

text: La Traviata pohjautuu Alexandre Dumas nuoremman vuonna 1848 julkaistuun romaaniin "Kamelianainen". Oopperan päähenkilönä on Violetta, tuberkuloosia sairastava kurtisaani, johon aatelinen Germont rakastuu.


title: La Traviata

text: La Traviata on Verdin ”romanttisen trilogian” viimeinen ooppera. Yhteistä näille kaikille teoksille oli yhteiskunnan hylkimä keskushenkilö sekä heidän musiikillinen erottuvuutensa edellisistä oopperoista; "Rigolettossa" rujo kyttyräselkä hovinarri, "Trubaduurissa" mustalaisnainen Azucena ja La Traviatassa kurtisaani Violetta Valéry.


title: La Traviata

text:
Alexandre Dumas nuorempi julkaisi romaanin "Kamelianainen" vuonna 1848. Kirja perustuu hänen omiin kokemuksiinsa 23-vuotiaana keuhkotautiin kuolleen pariisilaisen kurtisaanin Marie Alphonside Duplessisin (1824–1847) kanssa. Kirjassaan kirjailijan alter ego Armand Duval koki suuren rakkauden Marguèrite Gautierin kanssa, jonka esikuvana oli Marie Duplessis.
Oopperan nimi La Traviata tarkoittaa kirjaimellisesti käännettynä langennut nainen.
Giuseppe Verdi näki Dumasin näytelmän "La Dame aux camélias" talvella 1852 Pariisissa, mutta valitsi sen seuraavan oopperansa aiheeksi vasta loppuvuodesta 1852. Teoksen ensi-ilta oli vain 46 päivää Trubaduurin jälkeen.


title: La Traviata

text: La Traviatan ensi-ilta Venetsian La Fenicessä epäonnistui. Kriitikot tosin suhtautuivat teokseen positiivisemmin kuin yleisö. Verdi huudettiin esiin ensimmäisen näytöksen jälkeen ja brindisille sekä sitä seuraavalle duetolle taputettiin, mutta toinen näytös muodostui jo katastrofiksi. Kolmannessa näytöksessä yleisö nauroi huvittuneena pyylevälle ja keuhkotautiin kuolevalle sopraanolle. Muutkin pääosanesittäjät esiintyivät alle oman tasonsa. Toinen ja ehkä tärkeämpi syy teoksen epäonnistumiselle oli puvustus. Yleisö ei ollut tottunut näkemään laulajia pukeutuneena oman aikansa vaatetukseen.


title: La Traviata

text: La Traviata esitettiin uudestaan 14 kuukautta myöhemmin venetsialaisessa San Benedetto -teatterissa jossa näyttämökuva ja puvustus oli toteutettu Ludvig XIV:n aikaiseksi. Musiikkiin Verdi teki vain muutamia korjauksia. Verdin kuoleman jälkeen La Traviataa on esitetty yleensä 1850-luvun Pariisia kuvaten.


title: La Traviata

text: Violettan rooli on aina ollut merkittävä näytön paikka sopraanoille. Menestyksekkäimpiä roolin esittäjiä ovat olleet Maria Callas, Joan Sutherland, Beverly Sills, Anna Moffo, Renata Scotto, Ileana Cotrubaș ja Angela Gheorghiu. Alfredon roolista muistetaan mm. Giuseppe Di Stefano, Carlo Bergonzi, Alfredo Kraus ja Luciano Pavarotti. Germontin roolin kuuluisia esittäjiä ovat olleet muun muassa Robert Merrill, Rolando Panerai, Cornell McNeil, Renato Bruson ja Leo Nucci.


title: La Traviata

text: Musiikillisesti La Traviata on pelkistetty, siinä on valssintapaisia rytmejä ja teemoja. Ensimmäisen näytöksen Violettan suuri aaria on perinteinen kolmijakoinen italialainen aaria. Oopperan kaksi pääteemaa ovat Amami Alfredo ja Di quell`amore. Kumpikin toistuu muutaman kerran. Oopperan perusjännite on sopraanon, baritonin ja tenorin jatkuvissa muuttuvissa henkilösuhteissa. Violettan ja isä Germontin duetto on tyypillinen Verdin oopperoissa toistuva isän ja tyttären välinen duetto. Violetta oli kokonaan uudentyyppinen sankaritar italialaisessa oopperassa.


title: La Traviata

text: Violettan teemaa hyödynnettiin 1930-luvun saksalaisessa iskelmässä Hör mein Lied, Violetta!


title: La Traviata

text: Aika: n. 1850 (Verdin elinaikana 1700-luku) Paikka: Pariisi ympäristöineen


title: La Traviata

text: Kesto: I näytös 32’, II näytös 65’ ja III näytös 32’ Yhteensä n. 2h 10 min


title: La Traviata

text: I näytös - Lokakuu


title: La Traviata

text: Kurtisaani Violettan salongissa juhlitaan, illan emäntä keskustelee vieraitten kanssa. Ystävykset Alfredo ja Gaston saapuvat yhdessä. Violetta saa kuulla Alfredon olevan rakastunut häneen. Violettan tuolloinen seuralainen paroni Douphol on mustasukkainen Alfredolle.


title: La Traviata

text: Alfredo yllytetään laulamaan juomalaulu (brindisi) Libiamo ne'lieti calici (Juokaamme ilon malja). Juomalaulun toisen säkeistön laulaa Violetta. Vieraat siirtyvät viereiseen salonkiin, Violetta jää paikalleen saatuaan yskänkohtauksen. Alfredo on nyt kahden ja kertoo rakastavansa Violettaa Un dì, felice, eterea (Eräänä onnen päivänä). Alfredo haluaa tavata Violettan uudelleen, ja Violetta antaa kameliankukan ja sanoo, että Alfredo voi palauttaa kuihtuneen kukan.


title: La Traviata

text: Violetta jää yksin kaikkien poistuttua. Hän muistelee Alfredoa suuressa näytöksen päättävässä aariassaan. Aluksi hän tuumailee É strano! (Omituista). Sitten hän kuvittelee löytäneensä suuren rakkauden Ah, fors'è lui che l'anima (Ehkä hän on se mies). Lopuksi hän on sitä mieltä, että hänen kaltaisensa nainen ei löydä kestävää rakkautta Sempre libera (Aina vapaana).


title: La Traviata

text:
II näytös - Tammikuu
1. kohtaus


title: La Traviata

text: Violetta ja Alfredo ovat muuttaneet yhteen ja asuvat Pariisin ulkopuolella. Alfredo iloitsee elämästään Violettan kanssa (De'miei bollenti spiriti (Hän tyynnyttää nuorekkaan kiihkoni)). Alfredo kuulee Anniinalta, että Violetta on päättänyt myydä omaisuuttansa. Alfredo lähtee Pariisiin järjestämään raha-asiat kuntoon.


title: La Traviata

text: Violetta on saanut kutsun ystävättärensä Floran juhliin samana iltana. Hän ei ole aikeissa mennä sinne. Alfredon isä Giorgio Germont on tullut keskustelemaan Violettan kanssa. Isä Germont saa kuulla Violettan elävän omillaan. Germontin suvun maine on vaarassa ja heidän tyttärensä ei pääse kunniallisiin naimisiin, mikäli Violettan ja Alfredon häpeällinen suhde jatkuu. Giorgio Germont vetoaa Violettaan (Pura siccome un angelo (Puhdas kuin enkeli)) suhteen lopettamiseksi. Aluksi Violetta kieltäytyy, mutta lopulta taipuu ja uhraa oman rakkautensa (Dite alla giovine (Sanokaa puhtaalle neidolle)).


title: La Traviata

text: Germontin lähdettyä Violetta kirjoittaa myöntävän vastauksen Floran kutsuun. Annina lähtee viemään sitä ja hänen poistuttuaan Violetta kirjoittaa jäähyväiset Alfredolle. Alfredo saapuu yllättäin ja Violetta pyytää Alfredoa rakastamaan häntä niin kuin hän on aina rakastanut Alfredoa Amami Alfredo (Rakasta minua Alfredo). Violetta poistuu ja jättää hämmästyneen Alfredon yksin.


title: La Traviata

text: Lähetti tuo Alfredolle Violettan jäähyväisviestin ja Giorgio Germont saapuu lohduttamaan poikaansa Di Provenza il mar (Mikä pyyhkii mielestäsi Provencen meren ja maan?). Alfredo toteaa Violettan menneen Floran juhliin ja lähtee perään kosto mielessään.


title: La Traviata

text:
2. kohtaus
Floran juhlissa esiintyvät mustalais-, ja matadoritanssiryhmät. Alfredon jälkeen saapuu Violetta käsipuolessaan paroni Douphol. Alfredo pelaa ja voittaa. Paroni pelaa Alfredoa vastaan ja Alfredo voittaa edelleen. Vieraat siirtyvät salonkiin.


title: La Traviata

text: Violetta tapaa Alfredon kahden. Hän pyytää Alfredoa poistumaan ja sopimuksen mukaan hän sanoo rakastavansa paronia. Alfredo kutsuu raivoissaan kaikki sisään Or tutti a me (Kaikki tänne) ja heittää pelivoittonsa Violettan jalkoihin maksuksi tämän kanssa viettämästään ajasta. Vieraat tyrmistyvät ja Violetta pyörtyy. Loppuensemblessä Alfredon isä on paikalla. Hän ymmärtää tilanteen ja tuomitsee poikansa käytöksen, Alfredo sopertelee anteeksipyyntöä ja Violetta purkaa sydänsuruaan itsekseen. Paroni Douphol heittää kaksintaisteluhaasteen Alfredolle.


title: La Traviata

text: III näytös - Helmikuu


title: La Traviata

text: Violetta herää makuuhuoneessaan heikkona. Tuberkuloosi on jo vienyt kaikki voimat. Tohtori Grenvil sanoo käyntinsä jälkeen Anniinalle Violettalla olevan enää muutamia tunteja elinaikaa jäljellä.


title: La Traviata

text: Violetta lukee isä Germontilta saamansa kirjeen. Kaksintaistelu pidettiin ja paroni haavoittui. Alfredo tietää totuuden ja on tulossa pyytämään anteeksi. Violetta tuntee kuoleman lähestyvän Addio del passato bei sogni ridenti (Hyvästi menneen ajan onnelliset haaveet). Kadulta kuuluu karnevaalihumua. Alfredo astuu sisään ja mikään ei voi erottaa heitä enää. Parigi, o cara, noi lasceremo (Rakas, me lähdemme Pariisista).


title: La Traviata

text: Violetta saa kohtauksen, ja Alfredo lähettää hakemaan tohtorin. Violetta tuntee kuoleman: Gran Dio! morir si giovane (Hyvä Jumala! Miksi minun pitää kuolla näin nuorena). Giorgio Germont, tohtori Grenvil ja Annina saapuvat ja näkevät La Traviatan muistelevan onnensa ensi hetkiä. Violetta kuolee Alfredon käsivarsille.


title: Frogger

text: Frogger on vuonna 1981 lanseerattu videopeli, jossa on tarkoitus ohjata sammakkoa ruudun alalaidasta ylälaitaan väistellen vaaroja yli moottoritien ja veden. Pelin kehitti Konami, ja Sega toteutti pelin kansainvälisen levityksen kolikkopelinä. Pelissä oli aikanaan uudenlainen lähtökohta ja pelitapa, ja se on edelleen suosittu monilla Internetin pelialueilla.


title: Frogger

text: Myöhemmin pelistä julkaistiin oma versionsa hyvin monelle kotikoneelle, muun muassa PC:lle, Apple II:lle, Commodore 64:lle, Atari 2600:lle, PlayStationille ja Super Nintendo Entertainment Systemille.


title: Jonna (vuoden 1984 albumi)

text: Jonna on Jonna Tervomaan ensimmäinen albumi vuodelta 1984. Levy nauhoitettiin pian sen jälkeen, kun Tervomaa oli voittanut Syksyn sävel -kilpailun kymmenvuotiaana vuonna 1983 kappaleella "Minttu sekä Ville". Albumi myi platinalevyyn oikeuttavan määrän, 50 000 kappaletta.


title: Jonna (vuoden 1984 albumi)

text: Levyn kappaleet käsittelevät ystävyyttä, poikia sekä rikkoutunutta perhettä - Timo Tervomaa, Jonnan isä, sävelsi levylle kappaleen "Leija", jonka isä ja tytär esittävät yhdessä. Levyllä on myös heidän esittämänsä kappale "Vielä kerran kaikki muuttuu", joka oli alun perin Riccardo Foglin säveltämä ja esittämä Italian edustuskappale "Per Lucia" Eurovision laulukilpailussa vuonna 1983.


title: Jonna (vuoden 1984 albumi)

text: Jonna Tervomaan kotisivuilla julkaistussa virallisessa diskografiassa tätä ja muita ennen aikuisikää nauhoitettuja levyjä ei mainita. Myös Jonnan kolmas, vuonna 1986 julkaistu levy on nimeltään Jonna.


title: 20 to 20

text: 20 to 20 on Winkin (yksi Josh Winkin taiteilijanimistä) kolmas albumi. Sen julkaisi yhdysvaltalainen Ovum Records vuonna 2003.


title: 20 to 20

text: Levy yhdistelee minimalistista acid housea ja teknoa ja on kunnianosoitus Winkin acid house -juurille.


title: 20 to 20

text: Albumista on kaksi versiota, joista jälkimmäisessä on kaksitoista kappaletta kahdeksan sijaan.


title: Petter Lang

text: Petter Lang (12. lokakuuta 1727 Helsinki – 1780) oli suomalainen taidemaalari.


title: Petter Lang

text: Langin vanhemmat olivat maalari Claes Lang ja Catharina Elisabet Röling.


title: Petter Lang

text: Langin teoksia ovat Vahdon kirkon alttaritaulu 1747 ja Perttelin kirkon lehterin koristeet. Hän on maalannut myös Käkisalmen vanhan puukirkon alttaritaulun "Viimeinen tuomio", 1749. Hän työskenteli myöhemmin Venäjällä.


title: Katra

text: Katra Anniina Solopuro (s. 10. elokuuta 1984) on suomalainen laulaja. Hänen kappaleensa ovat tyyliltään raskaampaa rockia, mutta Katralla on taustallaan klassinen koulutus ja hänen laulutyylissään on vaikutteita oopperasta.


title: Katra

text: Katra on kotoisin Tampereelta. Katra soitti lapsuutensa pianoa Pirkanmaan musiikkiopistossa ja voimisteli. 14-vuotiaana Katran vaihtoi pianotunnit laulutunneiksi. Yläasteen jälkeen Katra siirtyi ilmaisutaidon lukioon ja liittyi muutamaan bändiin keräämään esiintymiskokemusta. Samalla Katra opiskeli klassista musiikkia musiikkiopistolla. Katra lauloi taustoja Lovexille ja soitti koskettimia Essentiassa. Tällä hetkellä Katra opiskelee Pirkanmaan ammattikorkeakoulussa teatterimusiikkia ja musiikkidraamaa pääaineenaan laulu. Katralla on tytär, Illusia, Lovexin kitaristin Vivianin kanssa. Nykyisin Katra on naimisissa Niko Solopuron (o.s. Virtanen) kanssa, joka esiintyi Waldon toisena tulitaiteilijana Moskovan Euroviisuissa 2009.


title: Katra

text: Katra aloitti syksyllä 2005 yhteistyön Jakke Lindbergin ja Ilkka Vainion kanssa. Ensimmäinen single syntyi 6. syyskuuta 2006, jonka nimeksi tuli Sahara. Hän alkoi työstää tammikuussa 2006 ensimmäistä studioalbumiaan, joka ilmestyi 28. helmikuuta 2007.


title: Katra

text: Katra osallistui Euroviisukarsintaan 2007 kappaleilla "Tietäjä" ja "Vaaratar", joista ensin mainitulla hän pääsi jatkoon. Kyseinen kappale joutui kohun kohteeksi, sillä sitä syytettiin osittaiseksi plagiaatiksi Within Temptationin kappaleesta "Jillian (I'd Give My Heart)" albumilla "The Silent Force". Yleisradion asiantuntijaraati kumosi väitteet. Katra kertoi myös, että seuraavalla levyllä hän ja hänen bändinsä pojat ovat ensisijaisessa vastuussa kappaleista.


title: Katra

text: 2008 Katra-bändi sai kansainvälisen levytyssopimuksen Napalm Recordsilta ja syksyllä 2008 albumi Beast Within julkaistiin ympäri maailmaa. Kesällä 2009 Katra esiintyi Saksalaisen Summerbreeze-festivaalin päälavalla, jossa esiintyi myös mm. Opeth, Backyard babies, Amorphis ja Epica.


title: Katra

text:
2009 KATRA esiintyi Meksikossa Circo Voladorissa Theatre of Tragedyn jäähyväiskiertueella
Katra julkaisi 15. syyskuuta 2010 ensimmäisen singlensä "One Wish Away" tuoreimmalta albumiltaan "Out of the Ashes", vain digitaalisena versiona. Albumi julkaistiin Suomessa 27. lokakuuta 2010.


title: Katra

text: Tällä hetkellä Katra Solopuro esiintyy ympäri maailmaa erilaisissa showesityksissä mm. Meksikossa, Turkissa, Israelissa, Abu Dhapissa, San Franciscossa ja Pietarissa.


title: J. J. Tikkanen

text: Johan Jakob Tikkanen (7. joulukuuta 1857 Helsinki – 20. kesäkuuta 1930 Helsinki) oli Suomen ensimmäinen taidehistorian professori (1897).


title: J. J. Tikkanen

text: Tikkasen vanhemmat olivat filosofian tohtori Paavo Tikkanen ja Helena Maria Tengström, professori Johan Jakob Tengströmin tytär. Hänen poikansa oli olympiamitalisti Robert Tikkanen ja pojanpoikansa kirjailija ja taiteilija Henrik Tikkanen.


title: J. J. Tikkanen

text: Tikkanen valmistui ylioppilaaksi ruotsalaisesta normaalilyseosta 1876, filosofian kandidaatiksi 1880 ja lisensiaatiksi 1884. Hän teki opintomatkoja Eurooppaan ja opiskeli muun muassa Münchenin taideakatemiassa. Tikkasen väitöskirja "Der malerische Styl Giottos" valmistui vuonna 1884 ja otettiin Saksassa hyvin vastaan. Hänet nimitettiin estetiikan ja taidehistorian dosentiksi samana vuonna. Tikkanen toimi Helsingissä Aleksanterin yliopiston taidehistorian ylimääräisenä professorina 1897–1920 sekä varsinaisena professorina 1920–1926.


title: J. J. Tikkanen

text: Tikkanen oli Suomen Taideyhdistyksen sihteeri 1891–1920 ja puheenjohtaja 1920–1922 sekä Teknillisen korkeakoulun taidehistorian ylimääräinen opettaja 1902–1916. Tikkanen oli Muinaistieteen toimikunnan ja Antellin valtuuskunnan jäsen ja hän oli valtion kuvaamataidelautakunnan puheenjohtaja 1918–1923 sekä Kansainvälisten taidehistorian kongressien pysyväisen valiokunnan jäsen vuodesta 1912.


title: J. J. Tikkanen

text: Tikkanen harrasti piirtämistä ja maalaamista. Hän oli kansainvälisesti tunnettu erityisesti Italian taidetta käsittelevistä tutkimuksistaan. Hän julkaisi useita tieteellisiä ja kansantajuisia tutkimuksia suomeksi ja ruotsiksi.


title: Johnnie Parsons

text: Johnnie Parsons (4. heinäkuuta 1918 – 8. syyskuuta 1984) oli yhdysvaltalainen kilpakuljettaja, joka voitti Indianapolis 500 -kilpailun vuonna 1950.


title: Johnnie Parsons

text: Lihavoitu merkitsee paalupaikkaa ja "kursivoitu" kilpailun nopeinta kierrosta.


title: Niittynurmikka

text: Niittynurmikka ("Poa pratensis") on tuulipölytteinen yleinen monivuotinen heinäkasvi, joka on Suomessa muinaistulokas. Kasvi aiheuttaa heinäallergiasta kärsiville henkilöille allergiaoireita.


title: Niittynurmikka

text: Niittynurmikka ei ole selvärajainen laji, vaan apomiktisen lisääntymistavan myötä syntyneiden, toisistaan hieman poikkeavien pikkulajien kokonaisuus. Niittynurmikasta erotetaankin useita eri alalajeja, joita luokitellaan toisinaan myös omiksi lajeikseen. Tällaisia ovat ainakin pohjannurmikka ("Poa pratensis" ssp. "alpigena", syn. "Poa alpigena"), hoikkanurmikka ("Poa pratensis" ssp. "angustifolia", syn. "Poa angustifolia"), pikkunurmikka ("Poa pratensis" ssp. "irrigata", syn. "Poa irrigata"), matalanurmikka ("Poa pratensis" ssp. "subcaerulea", syn. "Poa subcaerulea", "Poa humilis") ja itunurmikka ("Poa pratensis" ssp. "colpodea"). Suomessa niin kutsuttuun niittynurmikkaryhmään ("Poa pratensis" -Ryhmä) kuuluvat niittynurmikka, pohjannurmikka, matalanurmikka ja hoikkanurmikka.


title: Niittynurmikka

text: Niittynurmikka kasvaa 20–70 cm korkeaksi. Sen lehdet ja korsi ovat tummanvihreät, usein hiukan sinisen vivahtavat. Lehdet ovat kourumaisia ja kärjistään veneenmuotoisia. Kukintona on 10–20 cm pitkä, harmahtavanvihreä röyhy, jonka tähkylät ovat soikeita.


title: Niittynurmikka

text: Niittynurmikkaa tavataan lähes koko pohjoisella pallonpuoliskolla Siperian ja Kanadan pohjoisosia sekä Alaskaa ja Grönlantia lukuun ottamatta. Niittynurmikasta on useita huonosti määriteltyjä alalajeja; koska se on suosittu rehukasvi, sen siementä on kuljetettu eri puolille maailmaa ja kotoperäiset kannat ovat sekaantuneet.


title: Niittynurmikka

text: Niittynurmikkaa kasvatetaan rehu- ja laidunkasvina sekä nurmikkosekoituksissa.


title: Niittynurmikka

text: Se kasvaa hitaasti mutta kestää hyvin tallaamista. Yhdysvalloissa sitä kutsutaan nimellä "Kentucky Bluegrass". Se oli aiemmin suosittu golfkenttien ruoholaji, mutta se ei kestä kovin lyhyeksi leikkaamista ja on siksi jäänyt syrjään.


title: Joni

text: Joni on suomalainen miehen etunimi ja myös sukunimi. Joni on myös englanninkielisissä maissa esiintyvä naisen etunimi.


title: Joni

text: Jonin nimipäivä on 29. maaliskuuta, jolloin on myös Jounin, Joonaksen, Joonan, Jonnin ja Jonnen nimipäivä. Suomessa on vuoden 2015 loppuun mennessä ollut noin 15 770 Jonia. Joni-nimi yleistyi voimakkaasti 1950-luvun jälkeen. Joni on Suomessa tyypillinen 1980- ja 1990-luvun nimi. Viime aikoina se ei enää ole kuulunut suosikkinimiin.


title: Joni

text:
Väestörekisterikeskuksen nimipalvelun tilasto:
Joni-nimen alkumuoto on Jon, mutta koska varhaisimmat Jonit samoin kuin Jounitkin olivat Lapista, nimi sijoitettiin sen tullessa 1984 almanakkaan Jounin kanssa samalle päivälle, maaliskuun 29. päivään. Jon-nimi puolestaan on Jonas-nimen lyhentymä, mutta se on myös Johnin rinnakkaismuoto ja Jonatanin kutsumamuoto.
John-nimen lähtökohta on Raamatun Johannes (Jumalalle otollinen).Listan henkilöt ovat suomalaisia, ellei erikseen mainita kansalaisuutta


title: Ami Aspelund

text: Ami Aspelund (oik. Anne-Marie Aspelund, s. 7. syyskuuta 1953 Vaasa) on suomalainen laulaja.


title: Ami Aspelund

text: Ami Aspelundin ura sai vauhdikkaan alun vuonna 1973 julkaistulla ”Apinamies”-hitillä (Jungle Jim, "Big Fat Orang Uman"). Samana vuonna Aspelund oli jo mukana Dannyn kesäkiertueella ja seuraavana vuonna ilmestyivät mm. menestyskappaleet ”Waterloo”, ”Tänään huipulla” ja ”Käy luonain eilinen”, ensimmäinen Abban euroviisu vuodelta 1974 ja muut kaksi The Carpenters -duon hittejä.


title: Ami Aspelund

text: Aspelund voitti Rostockin laulufestivaalit vuonna 1981, edusti Suomea Eurovision laulukilpailuissa vuonna 1983 kappaleella ”Fantasiaa” , jolloin hänet esiteltiin nimellä Ami Aspesund, ja voitti Knokke Cup -laulukilpailun vuonna 1985. Vuoden 1982 euroviisukarsinnoissa mukana olleesta ”Mitt äppelträd” -kappaleesta muodostui klassikko, vaikka se jäikin sijoituksissa Kojon ”Nuku pommiin” -kappaleen taakse.


title: Ami Aspelund

text: Erityisesti Ami Aspelund tunnetaan useilla eri kielillä laulavana ja taitavana estradiesiintyjänä. Takana on runsaasti musikaalirooleja ja erilaisia show-esityksiä. Aspelund on esiintynyt mm. Uudessa Iloisessa Teatterissa, Komediateatteri Arenassa ja Svenska teaternissa.


title: Ami Aspelund

text: Monissa Aspelundin levytyksissä on pyritty perusiskelmää ja -tanssimusiikkia laajempaan skaalaan: "Karibu" (1975) sisältää afrikkalaisaiheisia lauluja, "Credo – minä uskon" -levy (1975; mukana sisar Monica Aspelund) on jazz- ja gospelhenkinen. Aspelund oli myös Cascade-yhtyeessä, jonka "Cascade"-levy (1976) on pop- ja soulpainotteinen. "Framtidens skugga" (1983) syntyi Edith Södergranin runoihin, "Fenor och vingar" (1986) sisältää pohjoismaisten naislyyrikoiden runoja sävellettyinä ja "Sylvian paluu" (1997) Topeliuksen runoja sävellettyinä.


title: Ami Aspelund

text: Ami Aspelund on esiintynyt myös yhdessä sisarensa Monica Aspelundin kanssa. He ovat tehneet muun muassa musiikkishown "Mon-Ami" vuonna 1983 ja Ralf Långbackan ohjaaman pienoismusikaalin "Kungsvägen – Kuninkaantie" vuonna 1997.


title: Läpiveto

text: Läpiveto oli Yle TV1 -kanavalla esitetty sketsisarja, joka kuvattiin elävän yleisön edessä ja esitettiin suorana lähetyksenä. "Läpiveto" sijoittuu neljään huoneeseen, joissa viisi vakionäyttelijää esittävät sketsejä. Ensimmäisen tuotantokauden jaksoissa oli lisäksi mukana yllätysvieras, joita ovat olleet muun muassa Kari Väänänen, Pertti Sveholm ja Taneli Mäkelä. Sarja voitti parhaan komediasarjan Venla-palkinnon 2008.


title: Läpiveto

text: Vuonna 2010 sarjan näyttelijät, Petteri Summasta lukuun ottamatta, aloittivat MTV3-kanavan uudessa sketsisarjassa Putous.


title: Luettelo vaasalaisten jalkapallojoukkueiden mitaleista

text: Mukana SM-mitalit, Liigacupin mitalit ja Suomen Cupin mitalit.


title: Juhani Salokannel

text: Juhani Salokannel (s. 28. kesäkuuta 1946 Mikkeli) on kirjailija, suomentaja ja Parnasson entinen päätoimittaja. Salokannel valmistui filosofian maisteriksi Helsingin yliopistosta 1973.


title: Juhani Salokannel

text: Salokannel on ollut Nuoren Voiman Liiton toiminnanjohtajana, kustannustoimittajana ja osastopäällikkönä Gummeruksessa ja Weilin+Göösin kirjallisen osaston osastopäällikkönä.


title: Juhani Salokannel

text: Salokannel toimi kirjallisuuslehti Parnasson päätoimittajana vuosina 1980–1986, Suomen Viron-instituutin johtajana 1997–2000 ja Tuglas-seuran toiminnanjohtajana 2006–2012. Hän on ollut Eino Leinon Seuran ja Otto Mannisen seuran puheenjohtaja, toiminut Lahden kansainvälisen kirjailijakokouksen järjestelyelimissä ja Suomen Viron-instituutin säätiön hallituksessa.


title: Juhani Salokannel

text: Salokannel on Viron kirjallisuuden asiantuntija, ja hän on suomentanut virolaista kirjallisuutta muun muassa Jaan Krossilta, Ülo Tuulikilta, Viivi Luikilta ja A.H. Tammsaarelta.


title: Lloyd Alexander

text: Lloyd Chudley Alexander (30. tammikuuta 1924 – 17. toukokuuta 2007 Philadelphia, Pennsylvania) oli yhdysvaltalainen kirjailija.


title: Lloyd Alexander

text: Nuoruudessaan Alexander luki paljon kelttiläisiä ja kreikkalaisia taruja ja päätti jo varhain ryhtyä kirjailijaksi. Toisessa maailmansodassa Alexander palveli Yhdysvaltain maavoimissa Pariisissa. Palattuaan Yhdysvaltoihin hän työskenteli muun muassa toimittajana ja kuvittajana. Samalla hän kirjoitti pöytälaatikkoon aineksia tuleviin teoksiinsa.


title: Lloyd Alexander

text: Vuonna 1955 Alexander julkaisi ensimmäisen teoksensa, mutta hän alkoi saada mainetta vasta 1960-luvulla, kun hän siirtyi lasten- ja nuortenkirjallisuuden pariin. Hänen läpimurtonsa oli fantasiakirjasarja "Prydainin kronikka", joka pohjautuu walesilaisia taruja sisältävään "Mabinogioniin".


title: Lloyd Alexander

text: Alexanderille myönnettiin American Book Award sekä monia muita palkintoja teoksistaan. Vuonna 2003 hänelle myönnettiin World Fantasy Lifetime Achievement -palkinto elämäntyöstään.


title: Lloyd Alexander

text: "Prydainin kronikan" kaksi ensimmäistä kirjaa toimivat pohjana Disney-yhtiön elokuvalle "Hiidenpata" (1985).


title: Stunticon

text: Stunticonit ovat kuvitteellisia hahmoja alkuperäisestä The Transformers -sarjasta, "Generation 1" ja sarjakuvasta.


title: Stunticon

text: Stunticonit ovat pahojen Decepticonien alaryhmä, johon kuuluu viisi jäsentä. Dead End, Breakdown, Drag Strip, Wildrider ja heidän johtajansa Motormaster. He kaikki muuntautuvat autoiksi. He ovat tehokkaita ja vaarallisia sotureita, mutta heidän heikkoutensa on ryhmän jäsenien erimielisyydet. Kukaan ei ole samaa mieltä toisen kanssa ja he kaikki vihaavat omaa ryhmänjohtajaansa Motormasteria. Tämä tuottaa heille myös ongelmia, kun he muodostavat jättiläisrobotti Menasorin.


title: Stunticon

text: Motormaster on Stunticonien johtaja. Hän muuntautuu suureksi rekka-autoksi ja kutsuu itseään "Teiden kuninkaaksi". Hänen alaisensa vihaavat häntä, mutta eivät uskalla olla tottelemattakaan. Motormaster muodostaa Menasorista tämän keskikehon.


title: Stunticon

text: Menasor on viiden Stunticonin muodostama jättiläissoturi. Hänen tulivoimansa on erittäin voimakasta ja hänellä on aseenaan iso, hopeinen miekka. Suurimman ongelman muodostaa kuitenkin hänessä se, että hänen personallisuutensa on jakautunut kaikkien viiden Stunticonin kanssa ja se aiheuttaa jatkuvia ristiriitoja hänessä. Erityisesti Stunticonien viha johtajaansa Motormasteria kohtaan aiheuttaa tämän.


title: Brooke Shields

text: Brooke Christa Shields (s. 31. toukokuuta 1965 New York, New York, Yhdysvallat) on yhdysvaltalainen näyttelijä ja entinen malli.


title: Brooke Shields

text: Brooke Shields nousi tunnetuksi pääosastaan prostituoidun tyttärenä historiallisessa elokuvassa "Pretty Baby" (1978). Seuraava kohuelokuva oli "Sininen laguuni" (1980). "Lipstick Jungle" -televisiosarjassa Shields näyttelee yhtä kolmesta päähenkilöistä, Wendy Healyä. Shields on nähty myös televisiosarjoissa, kuten "The Muppet Show" (jossa hänestä tuli 15-vuotiaana ohjelman kaikkien aikojen nuorin vieras vuonna 1980), "Frendit", "70’s Show", "Muodon vuoksi" ja "Miehen puolikkaat". Lisäksi hän on tehnyt äänirooleja animaatioihin, kuten "Simpsonit", "Batman" ja "". Shields on myös vieraillut televisiosarjassa "Hannah Montana" esittäen Miley Stewartin äitiä.


title: Brooke Shields

text: Shieldsin äiti toimi tämän managerina varhaisvuosista alkaen, ja yritti saada tätä kameroiden eteen jo vauvana. Hän perusti oman yhtiön tyttärensä markkinointiin.


title: Brooke Shields

text: Shields oli naimisissa tennispelaaja Andre Agassin kanssa vuosina 1997–1999, mutta liitto päättyi mitätöintiin, jotta Shields saattoi mennä naimisiin Chris Henchyn kanssa katolisessa kirkossa. Shields ja Henchy ovat olleet naimisissa vuodesta 2001 lähtien ja parilla on kaksi tytärtä, Rowan Francis (s. 2003) ja Grier Hammond (s. 2006). Shields on seurustellut myös Michael Jacksonin kanssa.


title: Brooke Shields

text: Shields on kirjoittanut synnytyksen jälkeisestä masennuksesta kirjan "Down Came the Rain" (suom. "Tuli sade rankka", Otava) vuonna 2006. Kirjassa hän kertoo myös rankoista hedelmöityshoidoistaan.


title: Sarah Kane

text: Sarah Kane (3. helmikuuta 1971 – 20. helmikuuta 1999) oli brittiläinen näytelmäkirjailija.


title: Sarah Kane

text: Sarah Kane syntyi Essexissä ja opiskeli draamaa Bristolin ja Birminghamin yliopistoissa. Hänen vanhempansa olivat journalisteja ja syvästi kristittyjä. Kanen shokeeraava esikoisdraama Blasted sai kantaesityksensä Lontoossa vuonna 1995. Näytelmä kuvaa kahden henkilön, kyynisen toimittajan Ianin ja herkän Caten tuhoon tuomittua suhdetta hotellihuoneessa. Ulkomaailmassa on puhjennut sisällissota ja lopulta sodan kauhut tulevat oven läpi. Kanen draamoissa yksinäisyys ja rakkaus, väkivalta ja herkkyys, äärimmäiset vastakohdat asetetaan rinnakkain maailmaksi, jossa Jumala on kuollut ja julmuudet, joita jokapäiväinen media tulvii, tuodaan iholle.


title: Sarah Kane

text: Blastedin lisäksi Sarah Kanen draamatuotantoon kuuluvat "Phaedra's Love", "Cleansed"," Crave" ja "4.48 Psychosis". Ne ovat ehdotonta teatteria, joissa muoto ja sisältö ovat järkyttävästi yhtä. Kieli on runollista ja monimerkityksistä, väliin katkeran huumorin pilkahduksia. Sarah Kanen näytelmissä on vaikutteita Samuel Beckettin absurdeista draamoista ja William Shakespearen verisistä tragedioista. Crave ja 4.48 Psychosis ovat kokeellisia ja täynnä kärsimystä. Crave-näytelmässä on neljä erillistä ääntä. Rakkaudettomuuden, mielen pirstaloitumisen ja kuoleman teemat tulevat keskiöön. ”Only love could save me and love has distroyed me”, yksi äänistä sanoo.


title: Sarah Kane

text: Sarah Kane kärsi vaikeasta masennuksesta. 4.48 Psychosis -draamassa inhimillinen tila on kaventunut itseinhoksi. Ennen kuin näytelmä sai ensi-iltansa, Kane hirttäytyi psykiatrisessa sairaalassa kengännauhoihinsa.


title: Sarah Kane

text: Sarah Kane tavoitteli kokemusta, joka polttaa tajuntaa ja aisteja. Kanen merkitys nykypäivän teatterille on suuri ja hänen näytelmiään esitetään ympäri maailman.


title: Sarah Kane

text: Kanen näytelmistä on suomeksi esitetty "4.48 Psykoosi" Kansallisteatterin Omapohjassa 2001 (suomennos ja ohjaus Michael Baran) ja "Blasted" Koko-teatterissa 2004 (suom. Anna Veijalainen, ohjaus Sami Ylisaari).


title: Edwin Abbott Abbott

text: Edwin Abbott Abbott (20. joulukuuta 1838 – 12. lokakuuta 1926 Britannia) oli brittiläinen opettaja ja teologi sekä matemaatikko. Hänet tunnetaan parhaiten romaanistaan "Tasomaa" (Flatland, 1884).


title: Aku Toivonen

text: Aku Toivonen on Suomen Musiikintekijät ry:n (ent. Säveltäjät ja Sanoittajat Elvis) toiminnanjohtaja vuodesta 2012 alkaen.


title: Aku Toivonen

text: Aku Toivonen aloitti Musiikin edistämissäätiön (MES) hallituksessa sekä valtioneuvoston nimeämässä Tekijänoikeusneuvostossa vuonna 2012 ja Music Finlandin hallituksessa vuonna 2013. Toivonen oli Music Finlandin hallituksen puheenjohtaja vuosina 2015–2017. Toivonen on ollut valmentaja/Leadership Coach Novetos Oy:ssä, oli yksi MTG Musiikkituottajat Group Oy:n omistajista ja perustajista, sekä toiminut sen toimitusjohtajana ja tuottajana. Hän valmensi ja koulutti usean vuoden ajan Ikaalisten aikuiskoulutuskeskuksen Artistivalmennus-, sekä Lauluntekijävalmennuskursseilla.


title: Aku Toivonen

text: Toivonen toimi Finlanders-yhtyeen pianistina vuosina 1991–2006. Finlanders-uran aikana Toivonen toimi kapellimestarina lukuisissa televisioinneissa. Hän on myös tuottelias säveltäjä ja sovittaja.


title: Aku Toivonen

text: Toivosen suuntautuminen musiikkiin alkoi pianonsoiton opiskelulla 7-vuotiaana, lisäksi hän on opiskellut musiikin teoriaa sekä laulanut pitkään Rauman Poikakuorossa. Toivonen aloitti luokanopettajan opinnot Turun yliopiston Rauman opettajankoulutuslaitoksessa. Musiikin ammattilaisena hän aloitti Lea Lavenin taustayhtyeeksi perustetussa Mistral-yhtyeessä 1980-luvun alkupuolella. Toivonen on suorittanut kaupallisen alan ja tiimivalmentamisen opintoja (Tiimimestari). Toivonen on suorittanut JET-tutkinnon (Johtamisen erikoisammattitutkinto), hän on Certified Leadership Coach (International Coach Federation), sekä suorittanut NTM (Näyttötutkintomestarin) pätevyyden. Toivonen oli Säveltäjät ja Sanoittajat Elvis ry:n (nykyinen Suomen Musiikintekijät ry) hallituksessa vuosina 2010–2012, Valtion säveltaidetoimikunnan jäsen vuosina 2010–2013, OPH:n Musiikin alan tutkintotoimikunnan jäsen vuosina 2010–2013 sekä Suomen Musiikkineuvoston hallituksen jäsen vuosina 2012–2013. Toivonen on klassiseen musiikkiin keskittyneen Muhoksen Musiikkipäivien perustajia.


title: Aku Toivonen

text: Toivonen on naimisissa oopperalaulaja Kaisa Rannan kanssa.


20 Essential Tracks from the Boxed Set: 1965–1990 on The Byrdsin kokoelma-albumi, joka on julkaistu vuonna 1992.


title: Howard Lederer

text: Howard Lederer (aka Coward Folderer) (s. 30. lokakuuta 1964, Concord, New Hampshire) on yhdysvaltalainen pokeriammattilainen ja pokerinpelaaja Annie Duken isoveli.


title: Howard Lederer

text: Ledererin isä on Richard Lederer, kirjailija ja kielitieteilijä, joka opetti St. Paul's Schoolissa New Hampshiressa. Howard Lederer oli nuorena taitava shakinpelaaja ja hän muutti high schoolin jälkeen New Yorkiin opiskellakseen Columbian yliopistossa. New York tunnetaan shakkiklubeistaan ja yhdellä tällaisista hän tutustui pokeriin ja alkoi pelata Mayfair Clubilla yhdessä muun muassa Erik Seidelin ja Dan Harringtonin kanssa.


title: Howard Lederer

text: Vuonna 1994 Lederer muutti Las Vegasiin Nevadaan pelatakseen korkeiden panosten käteispelejä.


title: Howard Lederer

text: Lederer tunnetaan lempinimellä "The Professor" (professori), johtuen hänen analyyttisestä ja teoreettisesta lähestymistavastaan pokeriin sekä pitkästä voitokkaasta peliurastaan. Hän on julkaissut opetusvideon "Secrets of No Limit Hold'em". Ledererin ja Annie Duken sisko, kirjailija Katy Lederer on kirjoittanut perheestä kirjan "Poker Face: A Girlhood Among Gamblers". Lederer näyttelee itseään Las Vegasin kolmannen kauden yhdennessätoista jaksossa.


title: Howard Lederer

text: Lederer edustaa Full Tilt Poker -nettipokerihuonetta ja on ollut mukana pokeriohjelmassa "Poker After Dark". Syksyllä 2011 Lederer liitettiin osaksi Full Tilt Poker- nettipokerihuoneen pyramidihuijaus-skandaalia. Hän asuu Las Vegasissa yhdessä vaimonsa Suzien ja poikansa Mattiaksen kanssa. Tammikuussa 2010 Ledererin pokeriuran turnausansiot ylittivät 5,5 miljoonaa dollaria.


title: Howard Lederer

text: Lederer on voittanut kaksi World Series of Poker -ranneketta. WSOP:n pääturnauksessa hän on ollut finaalipöydässä kerran (viides vuonna 1987). Lederer oli toinen Lontoossa pelatussa WSOPE:n 5000 punnan pot limit omaha -turnauksessa, jonka voitti suomalainen Jani Vilmunen.


title: Howard Lederer

text: World Poker Tourilta Ledererillä on kaksi turnausvoittoa. Ensimmäinen tuli marraskuussa 2002 World Poker Finalsissa (ykköspalkinto 320 400 dollaria) ja toinen Party Poker Million II -risteilyllä maaliskuussa 2003 (ykköspalkinto 289150 dollaria). Hänet valittiin WPT:n ensimmäisen tuotantokauden parhaaksi pelaajaksi.


title: Howard Lederer

text: Ledererillä on myös kolme Bellagio Five-Star World Poker Classic WPT Championships -tapahtuman voittoa. Hän voitti $2,500 No Limit Hold'em -turnauksen vuosina 2003 ja 2004 sekä $5,000 Pot Limit Omaha -turnauksen 2004.


title: Howard Lederer

text: Tammikuussa 2008 Lederer voitti Aussie Millions -tapahtumassa pelatun no limit hold'em -turnauksen, jossa oli peräti 100 000 Australian dollarin sisäänosto. Ykköspalkinto oli 1,25 miljoonaa Australian dollaria. Lokakuussa 2009 Lederer oli ykkönen Festa al Lagon 10 000 dollarin H.O.R.S.E.-turnauksessa.


title: Karen Carpenter

text: Karen Anne Carpenter (2. maaliskuuta 1950 New Haven, Connecticut – 4. helmikuuta 1983) oli yhdysvaltalainen laulaja ja rumpali, joka yhdessä veljensä Richardin kanssa muodosti Carpenters-duon.


title: Karen Carpenter

text: Karen Carpenter syntyi 2. maaliskuuta 1950 New Havenissä Connecticutissa. Perhe muutti vuonna 1963 Downeyn pikkukaupunkiin Kaliforniaan, missä oli miellyttävämpi ilmasto kuin Connecticutissa, ja missä Karenin isoveli Richard voisi menestyä alkavalla muusikonurallaan.


title: Karen Carpenter

text: Karen seurasi aluksi veljensä musiikkiharrastusta vierestä, mutta ei itse osoittanut vielä kiinnostusta soittamiseen vaan harrasti mieluummin urheilua. Kaliforniassa hän alkoi soittaa kellopeliä koulun marssiorkesteria, ja hänelle ostettiin sen jälkeen rummut. Hän kehittyi taitavaksi rumpaliksi.


title: Karen Carpenter

text: Vuonna 1966 Karen teki sopimuksen Joe Osbornin Magic Lamp -levymerkille ja levytti singlenä kaksi veljensä Richardin kirjoittamaa laulua. Pienen yhtiön single ei käynyt kaupaksi, ja sitä painettiin vain 500 kappaletta.


title: Karen Carpenter

text: Karen perusti Richard Carpenterin kanssa duon nimeltä Carpenters, ja yhtye sai vuonna 1969 levytyssopimuksen A&M Recordsilta. Karen lauloi useimmat duon levyttämistä kappaleista. Duo oli hyvin suosittu etenkin 1970-luvun alussa: heillä oli kolme listaykkössingleä, ja heidän albumejaan on myyty yli 100 miljoonaa kappaletta.


title: Karen Carpenter

text: Karen Carpenterin ääniala oli neljä oktaavia, mutta lauluissaan hän käytti etupäässä alarekisteriään – kuten hän itse sanoi laulutavastaan: "Rahat ovat kellarissa". Paul McCartneyn mukaan Karen Carpenterilla oli "maailman paras naisääni: melodinen, sointuva ja yksilöllinen".


title: Karen Carpenter

text: Capenter meni naimisiin Tom Burrisin kanssa vuonna 1980. He muuttivat erilleen vuoden kuluttua. Virallisen avioeron oli tarkoitus tulla voimaan Karenin kuolinpäivänä helmikuussa 1983.


title: Karen Carpenter

text: Carpenter sairasti useiden vuosien ajan anoreksiaa. Jo vuonna 1975 Carpenters oli joutunut peruuttamaan Britannian kiertueen ja Karen oli ollut vuodepotilaana lähes kaksi kuukautta. Hän hakeutui lopulta hoitoon läheistensä kehotuksesta ja vietti vuoden 1982 New Yorkissa tavaten anoreksiaan erikoistunutta psykoterapeuttia. Hän sai vuoden lopulla lisää painoa, suurimmaksi osaksi tosin suonensisäisesti leikkauksen jälkeen. Hän keskeytti hoidon vuoden lopulla ja muutti Downeyyn vanhempiensa luo joulukuussa 1982, pystyen jälleen syömään melko normaalisti. Hän sai kuitenkin kohtalokkaan sydänkohtauksen 1983 helmikuun 4. päivän aamuna vaatehuoneessaan ja kuoli 32-vuotiaana. Kuolintodistuksen mukaan kuoleman aiheuttanut sydänkohtaus oli seurausta anoreksiasta. Kuoleman aiheuttajaksi on esitetty myös ipecac-oksennuslääkkeen käyttö, joka olisi heikentänyt sydänlihasta. Richard ei usko siskonsa käyttäneen kyseistä lääkettä, mutta Karenin psykoterapeutti uskoo Karenin alkaneen käyttää sitä hoidon päätyttyä.


title: Chuck Berry Is on Top

text: Chuck Berry Is on Top on rock and roll -muusikko Chuck Berryn albumi, joka julkaistiin vuonna 1959 Chess Records -yhtiön kautta. Albumin tunnetuin kappale lienee kappale ”Johnny B. Goode”.


title: Gargoili

text: Gargoili eli vedensyöksijä on rakennusten, varsinkin goottilaisten kirkkojen räystäissä käytetty kaiverrettu hahmo, jonka tarkoituksena on johtaa katolle satanut vesi pois rakennusten läheltä. Nimitys tulee vanhasta ranskan kielen sanasta "gargouille", joka tarkoittaa kurkkua. Samasta sanasta tulevat useiden kielten kurlaamista tarkoittavat sanat. Gargoileiksi kutsutaan usein myös muita rakennusten ulkoseinissä olevia groteskeja veistoksia, jotka eivät kuitenkaan varsinaisten gargoilien tavoin liity veden ohjaamiseen.


title: Gargoili

text: Gargoilit ovat usein ilkeän tai humoristisen näköisiä. Khimaira on samantyyppinen hahmo kuin gargoili, mutta sillä ei ole muuta tehtävää kuin toimia koristeena.


title: Gargoili

text: Gargoilit ovat suosittuja myös fantasiakirjallisuudessa ja -roolipeleissä, joissa ne usein ovat siivekkäitä, demonin kaltaisia olentoja.


title: Tuottavuusparadoksi

text: Tuottavuusparadoksi on nimitys ilmiölle, johon talouden nobelisti Robert Solow kiinnitti huomiota sarkastisella kommentillaan ”näemme tietokoneiden aikakauden kaikkialla, mutta emme tuottavuustilastoissa”. (You can see the computer age everywhere but in the productivity statistics) Ilmiö on tulkittu paradoksiksi, näennäisesti järjenvastaiseksi, sen perusteella, että huima tietotekniikan kehitys ja panostus eivät ole tulostuneet positiivisina tuottavuuslukuina. Ilmiötä sinänsä ei ole kiistetty, mutta sen tulkinnassa on kaksi koulukuntaa.


title: Tuottavuusparadoksi

text:
Paradoksi-koulukunta tulkitsee ilmiön paradoksiksi ja esittää syitä näkemäänsä paradoksiin. Tunnetuin tutkimus jakaa tuottavuusparadoksin syyt neljään kategoriaan: työtulosten ja panostusten väärin mittaaminen, opettelemisesta ja sopeutumisesta johtuvat viiveet, saatujen
tuottojen uudelleen jakaminen ja haaskaaminen sekä epäonnistunut IT-johtaminen .


title: Tuottavuusparadoksi

text: Toinen koulukunta toteaa saman ilmiön olemassaolon, mutta ei pidä sitä mitenkään paradoksaalisena vaan luonnollisena markkinatalouden ilmiönä. Markkinataloudessa tuotteisiin luotu arvo jaetaan aina tuottajien ja kuluttajien kesken markkinahinnan avulla. Nopeasti kehittyvän teknologian aloilla syntyy nopeasti ja paljon uutta arvoa, josta suurimman osan ottaa vapaassa kilpailussa kuluttaja. Tästä seuraa, että tuottajien tuottavuuskehitys voi keskimäärin olla hyvinkin maltillinen huolimatta alan nopeasta teknisestä kehityksestä.


title: Tuottavuusparadoksi

text: Kilpailun ansiosta tuottajat joutuvat tarjoamaan uusia ominaisuuksia halvalla – jopa ilmaiseksi. Esimerkiksi Nokia on alkanut tarjota myynnissä oleviin älypuhelimiinsa ilmaiseksi navigointipalveluansa (22.1.2010). Tuottaja siis pyrkii lisäämään tuotteensa houkuttelevuutta tarjoamalla asiakkaalle uuden ominaisuuden ilmaiseksi.


title: Ruptuurisota

text: Ruptuurisota oli Venäjän ja Ruotsin välillä vuosina 1656–1658 käydyn Pohjan sodan sivunäyttämö Karjalassa ja Inkerissä. Ruptuurisotaa nimitetään myös "Kaarle X Kustaan Venäjän-sodaksi", joskin erityisesti ruotsalaisessa asiayhteydessä siihen tuolloin liitetään myös tilanteeseen liittyneet taistelut Liivinmaalla. Sodan tärkeimpiä syitä oli Venäjän tarve vapaaseen kauppareittiin Itämerelle. Toinen seikka sodan taustalla oli Käkisalmen läänin ortodoksiväestön asema, joka nähtiin poliittisena sekä Ruotsissa että Venäjällä. Sodan vaikutukset alueella olivat merkittävät, sillä sodan aikana ortodoksien muuttoliike Venäjälle kasvoi maastapaoksi. Väestön siirtymisen seurauksena Käkisalmen läänin väestöpohja muuttui lyhyessä ajassa karjalan kieltä puhuvista ortodokseista pääosin Savosta muuttaneisiin luterilaisiin talonpoikiin, läänin eteläosassa pääosa uudisasukkaista tuli Viipurin Karjalasta.


title: Ruptuurisota

text: Sana "ruptuuri" tarkoittaa repeämää. "Ruptuurisodalla" viitataan yhteiskunnalliseen repeämään, välirikkoon ortodoksisen ja luterilaisen väestön välillä.


title: Ruptuurisota

text: Stolbovan rauhassa 1617 vaikeuksissa ollut Venäjä luovutti Ruotsille muun muassa Käkisalmen läänin ja Inkerin. Käkisalmen lääniä Ruotsi oli miehittänyt ja hallinnoinut jo vuodesta 1611. Venäjälle aluemenetykset vaikeuttivat eniten ulkomaankauppaa: maa oli pitkään pyrkinyt siirtämään kasvavan Länsi-Euroopan kauppansa Arkangelin reitiltä Itämerelle. Rauhan jälkeen Ruotsi pystyi kontrolloimaan ja verottamaan Venäjän ulkomaanliikennettä.


title: Ruptuurisota

text: Ruotsin ja Venäjän suhteet olivat 1650-luvun alussa jokseenkin rauhanomaiset, eikä Ruotsilla ollut kuningatar Kristiinan aikana laajentumissuunnitelmia itään. Vuonna 1654 Venäjä aloitti sodan Puolaa vastaan ja eteni Liettuaan. Nimellisenä syynä oli Puolan Vaasa-sukuisen kuninkaan Juhana II Kasimirin aloittama sota zaporogikasakoita vastaan.


title: Ruptuurisota

text: Ruotsissa juuri valtaan noussut kuningas Kaarle X Kustaa määräsi heinäkuussa 1654 täyden puolustusvalmiuden Viroon, Liivinmaalle ja Inkeriin, ja elokuussa koko kansallisen armeijan liikekannallepanon. Seuraavana vuonna venäläisjoukot jatkoivat etenemistään myös Puolan Liivinmaalle, jossa ne lähenivät Itämeren rannikkoa.


title: Ruptuurisota

text: Estääkseen Venäjän avautumisen Itämerelle Kaarle X Kustaa hyökkäsi pohjoisesta Puolan Liivinmaahan ja sotamarsalkka Gustaf Adolf Lewenhauptin joukot valtasivat Väinänlinnan. Venäläiset miehittivät suurinta osaa muusta Liivinmaasta, mutta eivät päässeet rannikolle asti. Venäläiset johdossaan tsaari Aleksei I joutuivat toteamaan Ruotsin riistäneen heiltä Puolan-sotaretken tärkeimmän päämäärän, jalansijan Itämerelle.


title: Ruptuurisota

text: Etelässä ruotsalaisjoukot hyökkäsivät menestyksellisesti Puolaan, jolloin maan länsiosan ns. Suur-Puolan aateliset ja Brandenburgin vaaliruhtinas siirtyivät Ruotsin puolelle. Sotaonni kääntyi puolalaisten laajamittaisen kansannousun myötä, ja ruotsalaiset joutuivat vetäytymään vaikeissa oloissa. Ruotsin tappioiden myötä Itävalta, Tanska ja Alankomaat aloittivat vilkkaan diplomatian saadakseen Venäjän ryhtymään sotaan Ruotsin kanssa.


title: Ruptuurisota

text: Liivinmaalla ja Käkisalmen läänissä nousi epäilys venäläisten hyökkäysaikeista talvella 1656. Inkerin ja Käkisalmen läänin kenraalikuvernööri Kustaa Evertinpoika Horn sai toukokuun lopulla tarkastusmatkallaan selville, että venäläiset kokosivat parhaillaan hyökkäyslaivastoa ja Inkerin talonpojat valmistelivat kapinaa venäläisiä tukeakseen. Horn kutsui Suomen ylimmät sotilasvirkamiehet hätäkokoukseen, jossa sovittiin muun muassa heti suoritettavasta nostoväen kokoamisesta. Horn pyysi apua myös emämaasta Ruotsista, mutta valtaneuvosto odotti Tanskan hyökkäävän eikä lähettänyt apua. Valtaneuvosto vastusti myös talonpoikien nostoväen aseistamista: se pelkäsi väen nousevan venäläisvihollisten sijaan omaa aatelistoa vastaan.


title: Ruptuurisota

text: Tieto suomalaisen nostoväen kokoamisesta sai venäläiset rintamakomentajat aikaistamaan kesäkuun loppuun määrättyä hyökkäystä. Hyökkäys tapahtui kahdella rintamalla: etelässä laivaston tukemana maahyökkäyksenä Pähkinälinnaan ja pohjoisella Laatokalla 250 aluksen kuljetuslaivaston maihinnousuina.


title: Ruptuurisota

text: Laatokan joukkoja johtivat Aunuksen voivodi Pjotr Puškin () apulaisenaan Novgorodista lähetetty voivodi Jenaklyts Tšelištšev (). Eteläisiä maajoukkoja johti Lavan linnakkeen voivodi Pjotr Potjomkin (). Yhteensä noin 3 500 miehen joukot koostuivat vakinaisista sotilaista, streltseistä ja Donin kasakoista. Kaikki komentajat näyttävät toimineen erillään, ilman hyökkäystä koordinoivaa yhteistä johtoa. Jokainen heistä myös vastasi eri esimiehelle.


title: Ruptuurisota

text: Koillis-Laatokalla Tšelištšev otti luvatta käyttöönsä Puškinin kuljetuslotjia, pakotti sata aunuslaista siviiliä soutajiksi ja määräsi 2. kesäkuuta joukkonsa hyökkäämään Salmiin. Hyökkäys oli ennenaikainen, Tšelištšev toimi omatoimisesti saatuaan kiinni Aunuksen puolustusta tiedustelleen vakoojan. Joukot valtasivat Sortavalan, jatkoivat Pälkjärvelle ja Tohmajärvelle sekä sieltä edelleen Savon vesille. Puškinilla vei aikaa ryhmittää joukkonsa uudelleen Tšelištševin toimenpiteiden jälkeen, mutta saatuaan joukot valmiiksi hän keskitti kaikki voimansa Olof Granatenburgin johtaman Käkisalmen linnan suuntaan, jonka piiritys aloitettiin 3. heinäkuuta. Käkisalmen linnan lähialuetta lukuun ottamatta venäläiset saivat nopeasti koko Laatokan alueen hallintaansa.


title: Ruptuurisota

text: Potjomkinin joukot hyökkäsivät 3. kesäkuuta 1656 yli Lavaojan Ruotsin puolelle ja löivät 50-henkisen rajaa vartioineen rakuunaosaston. Joukot suuntasivat kohti Pähkinälinnaa, jossa osa venäläisten Laatokan laivaston joukoista nousi maihin ja piiritti linnan. Venäläiset maajoukot etenivät Pähkinälinnan edustalle, josta osa jatkoi kohti Nevanlinnaa. Ennen saartoa linnan komentaja ehti lähettää matkaan salakielisen viestin Narvaan. Väki otettiin sisälle linnaan, karjaa teurastettiin ja hakuli poltettiin.


title: Ruptuurisota

text: Etelässä Nevan suulla Nevanlinnan virkamiehistö, sotaväki ja porvaristo pakenivat rahvaan jäädessä paikoilleen. Venäläisjoukot miehittivät Nevanlinnan ilman mainittavaa vastustusta. Viljavarastot jaettiin talonpojille, väestöltä vaadittiin uskollisuudenvala ja puolustajien jättämät tykit takavarikoitiin. Johtomiesten talot poltettiin, jonka yhteydessä koko puurakenteinen kaupunki paloi. Venäläiset eivät jääneet miehittämään linnaa, vaan vetäytyivät Pähkinälinnan piiritykseen. Nevanlinnan valtauksen tarkoituksena oli ollut poistaa varustus Nevan suulta, jotta Lyypekistä tulossa oleva ampumatarvikelaivaus pääsisi perille. Venäläisjoukot miehittivät Pähkinälinnan edustan, eivät pyrkineet ohi jokea myöten, vaan vetivät maitse kannaksen poikki osan aluksistaan Nevalle.


title: Ruptuurisota

text: Pähkinälinnan luona Potjomkin piti jatkuvasti vain noin sataa piirittäjää ja käytti muita joukkoja iskuihin ympäristöön. Heinäkuussa Potjomkin oli onnistunut vedättämään jo noin 50 pientä alusta Nevalle, josta Suomenlahdelle oli vapaa kulku. Suomenlahdella alukset 22. heinäkuuta meritaistelun jälkeen pakottivat suomalaisten tiedustelukuutin maihin Retusaaren rantaan, jossa talonpoikaisjoukot surmasivat aluksen 30 muskettimiestä ja laivamiehistön lukuun ottamatta yhdeksää, jotka myytiin orjiksi Venäjälle. Taistelu oli Venäjän merisotahistorian ensimmäinen voitto.


title: Ruptuurisota

text: Alukset kuitenkin palasivat Nevalle 2. elokuuta kuultuaan ruotsalaisen laivasto-osaston tulosta. Kolmen laivan ja 16 pienemmän aluksen muodostama osasto oli lähetetty Tukholmasta 28. kesäkuuta ja sitä johti amiraali Carl Gustaf Wrangel. Wrangelin päästessä Nevanlinnan edustalle venäläiset olivat jo poistuneet.


title: Ruptuurisota

text: Pohjoisella rintamalla Puškinin joukkojen Käkisalmen linnan piiritys ei tuottanut tulosta. Linna oli hyvin varustettu, olkoonkin että miehityksessä oli puutteita. Piirityksen aikana linnassa hyödynnettiin kaikki resurssit: muun muassa seitsemän tuomittua vankia aseistettiin ja liitettiin joukkoihin, vaikka useimmat heistä oli tuomittu taposta.


title: Ruptuurisota

text: Ruotsi ei ollut lainkaan valmistautunut hyökkäykseen pohjoisella rajalla. Yksiköt oli siirretty eteläisille sotatoimialueille eikä Suomeen ollut jätetty edes suunniteltua rauhanajan vahvuutta. Pommeriin ja Liivinmaalle oli kuljetettu yhteensä 34 000 miehen armeijat ja Ruotsin puolustukseen oli koottu yli 8 000 miestä, kun taas Suomen varuskuntiin oli jätetty yhteensä ainoastaan 350 miestä. Lisänä oli muutama sata miestä kotikomppanioissa ja yksi kokoamaton aatelislippue.


title: Ruptuurisota

text: Suomalaisten keskuudessa hyökkäys aluksi levitti suoranaista pakokauhua raja-alueella. Esimerkiksi Lappeenrannan evakuointia harkittiin vakavasti. Pienilukuisen vakinaisen sotaväen tueksi hätäisesti kerättiin puolustukseen talonpoikaisjoukkoja toimeenpanemalla nostoväen otto. Kesäkuun puolessa välissä aseistettuja talonpoikia oli yli 500. Heinäkuun alussa talonpoikaisjoukkoja oli 820 miestä ja ratsuväkeä 168 miestä, mutta osin puutteellisella aseistuksella. Lännestä oli tulossa 200 miehen ratsuväkiosasto, johon kuului aatelislippue ja rahalla värvättyjä ratsumiehiä. Rakuunoita oli saatu kasaan 217, yhteensä puolustuksella oli siis 1 200 miestä. Joukot olivat kuitenkin hätäisesti koottuja, pikakoulutettuja ja kokemattomia. Joukkojen koontipaikkana toimi Viipuri.


title: Ruptuurisota

text: Suomalaiset tekivät pienimittaiset onnistuneet vastahyökkäykset Taipaleeseen ja Rautuun. Taipaleen yöllisen hyökkäyksen yhteydessä 18. kesäkuuta kauppala poltettiin. Kaikki kiinni saadut sotilaat ja siviilit surmattiin. Vähäiset hyökkäysjoukot vedettiin takaisin saman tien.


title: Ruptuurisota

text: Venäläiset joukot pyrkivät saamaan paikallisen väestön puolelleen lupauksin tai uhkaamalla. Luterilaistalonpojat yleensä pakenivat metsiin ja pyrkivät Suomen puolelle, kun taas ortodoksit vannoivat uskollisuutta tsaarille ilman mainittavampia houkutteluja.


title: Ruptuurisota

text: Ortodoksit muodostivat spontaanisti talonpoikaisjoukkoja, jotka hyökkäsivät luterilaisiin kirkkoihin, pappiloihin, kartanoihin ja tiloihin. Toiminta oli alusta lähtien kulttuuri- ja uskontoperusteista. Rakennuksia poltettiin, kiinnisaadut luterilaiset surmattiin tai vangittiin ja vietiin pakkotyöhön Venäjälle. Talonpoikaisliike levisi parissa päivässä Kiteelle ja Tohmajärvelle, ja myöhemmin koko lääniin. Talonpoikaisjoukot hoitivat pitkälti maaseudun miehityksen ja puolustuksen suomalaisjoukkoja vastaan venäläisten keskittyessä linnojen piirittämiseen.


title: Ruptuurisota

text: Talonpoikien laajamittainen mukanaolo ja tiukka jakaantuminen uskonnon mukaan toi tilanteeseen sisällissodan piirteitä. Venäläisjoukkojen ollessa niskan päällä ortodoksitalonpojat terrorisoivat luterilaisväestöä, mutta osat vaihtuivat suomalaisjoukkojen tullessa paikkakunnalle. Molemmin puolin otettiin siviiliväestöä vangiksi tietojen keruuta varten ja kidutusta käytettiin jokseenkin rutiininomaisesti. Luterilaisten kostotoimille antoi pontta Suomen sotavoimien ylipäällikön, sotamarsalkka kreivi Gustaf Adolf Lewenhauptin elokuussa 1656 antama julistus, jonka mukaan kapinan aikaisiin tihutöihin syyllistyneet ortodoksit voitiin surmata. Kosto saattoi kohdistua myös syyttömiin paikalle jääneisiin ortodokseihin. Kun suuri osa kahakoinnista koostui siviilien toimista – ortodoksien kapinaliikkeestä sekä luterilaisten vastatoimista ja kostosta – niin väestön kannalta väkivalta sai raaempia muotoja kuin varsinaisen sotaväen toiminta yleensä.


title: Ruptuurisota

text: Heinäkuussa ortodoksijoukot nousivat pieninä vajaan kymmenen miehen ryhminä Saimaan vesistöön, jossa ne ryöstelivät Savon talonpoikia ja harjoittivat sissisotaa. Mukana oli myös Tšelištševin venäläisjoukkoja. Elokuussa sissisota siirtyi Itä-Savosta sisemmäksi Suomeen. Tukikohdaksi Saimaalla muodostui Kiteen Villalan kylä, pääjoukon tukikohta oli Brahean kaupunki. Kuopion pitäjässä joukot polttivat Tuusniemen kylän. Kerimäeltä tuhottiin järjestelmällisesti yli sata tilaa 400 miehen voimin. Nurmeksen pappila ja kirkko poltettiin. Savonlinnan kaupunki poltettiin kehnosti miehitetyn Olavinlinnan kykenemättä sitä estämään. Syyskesällä venäläisten toiminnan painopiste ja joukkojen kokoaminen keskitettiin Kurkijoen alueelle ja Käkisalmen piiritykseen. Laatokan pohjoispuolitse venäläisillä olisi vesitse helpompi reitti tunkeutua Savoon kuin Inkerin ja Kannaksen maatien kautta. Vesireitti Laatokalta Savoon soveltui kuitenkin vain pienille sissiryhmille, ei armeijan liikutteluun.


title: Ruptuurisota

text: Ylipäällikkö Lewenhaupt saapui heinäkuussa 1657 Suomeen. Kokenut Lewenhaupt oli saanut laajat valtuudet koko maan sotatalouden organisoimiseen ja Suomea ryhdyttiin määrätietoisesti varustamaan sotaa varten. Kiristetty vuoden 1657 väenotto toi 1 500 alokasta. Rekrytoinnin tuloksena saatiin 1 000 ratsumiestä, ja 500 siirrettiin Baltiasta.


title: Ruptuurisota

text: Etelä-Suomeen laadittiin keskitetty puolustussuunnitelma. Ensimmäistä kertaa rannikon puolustuksesta pyrittiin rakentamaan systemaattinen linnoitusjärjestelmä. Linnakkeiden paikoiksi määrättiin Iso Susisaari, Porkkala, Bäron salmi ja Hankoniemi. Vihollisen maajoukkojen etenemisen tielle rakennettiin reduttiverkosto. Sotatarvikevarastot keskitettiin Viipuriin, Hämeenlinnaan ja Turkuun.


title: Ruptuurisota

text: Elokuun alussa ylipäällikkö Lewenhaupt marssitti joukkonsa Siestarjoelle, jonne perusti leirin. Paikka oli tarkkaan harkittu, se sijaitsi Viipurin, Käkisalmen, Pähkinälinnan ja Nevanlinnan muodostaman nelikulmion keskellä. Mukana oli Viipurin ratsurykmentti ja sata rakuunaa, sekä kenttätykkejä. Elokuun lopussa Lewenhaupt saapui saarretun Käkisalmen linnan edustalle ja hyökkäsi linnoittautuneita piiritysjoukkoja vastaan. Venäläisiä piirittäjiä ei saatu ajettu pois, mutta linnan puolustusta ja ruokavarastoja kyettiin täydentämään.


title: Ruptuurisota

text: Suomalaiset keskittivät joukkonsa Nevan suulle. Mukana olivat Lewenhauptin ja Inkerin ylipäällikkö Hornin joukot sekä Wrangelin laivasto-osasto, yhteensä 2 500 miestä. Saatuaan talopojilta tiedon ylivoimaisten joukkojen saapumisesta venäläiset vetäytyivät Nevanlinnasta. Suomalaisjoukot eivät päässeet auttamaan Pähkinälinnaa teiden huonon kunnon vuoksi, mutta Nevanlinna miehitettiin ja varustettiin. Wrangelin laivasto puhdisti kaupunkiin johtavan laivaväylän venäläisten upottamista hylyistä ja tukki puolestaan Suomeen johtavan pohjoisen väylän.


title: Ruptuurisota

text: Varotoimena Lewenhauptin joukkoja vastaan Potjomkin veti Pähkinälinnan piiritysjoukkonsa hieman kauemmas parempiin puolustusasemiin. Hyökkäysyrityksistä huolimatta linnaa ei ollut saatu vallattua. Hyvin varustetun Pähkinälinnan puolustajilla ei ollut minkäänlaista pulaa ruoka- tai ammustarvikkeista. Piiritysjoukkojen ongelmana puolestaan oli jatkuvasti korkeana pysynyt karkuruus.


title: Ruptuurisota

text: Pohjoisessa Käkisalmen linnan luona suomalaisten 25. lokakuuta suorittaman valehyökkäyksen jälkeen venäläiset vetäytyivät linnan piirityksestä ja vetivät joukkonsa takaisin. Osa joukoista purjehti suoraan Laatokan poikki Aunukseen, mutta osasto kärsi myrskyssä pahoja vaurioita. Puškin vetäytyi maateitse Sortavalaan ja jatkoi sieltä 18. lokakuuta puolustusasemiin Aunukseen. Sotatapahtumien kääntyessä venäläisille tappiollisiksi alkoi peräytyvien joukkojen mukana ortodoksiväestön joukkopako Venäjälle.


title: Ruptuurisota

text: Potjomkin sai 3. marraskuuta Novgorodista määräyksen lopettaa Pähkinälinnan piiritys. Venäläisjoukot vetäytyivät kuun puolessa välissä, Potjomkin vei joukkonsa Laatokan kaupunkiin ja sieltä Novgorodiin. Venäläiset keskittivät eteläiset joukkonsa Lavan linnoitukseen.


title: Ruptuurisota

text: Venäläisten vetäydyttyä suomalaiset joukot miehittivät Laatokan länsipuolisen alueen. Everstiluutnantti "Drakenstierna" asettui joukkoineen Pielisjärven ja Liperin maastoon. Etelässä Lewenhaupt pystytti pääleirinsä Rautuun, Horn palasi Narvaan ja Wrangel perusti tukikohdan Koivistolle.


title: Ruptuurisota

text: Ylipäällikkö Lewenhaupt kuoli sairasvuoteelle 29. marraskuuta, mutta ehti sitä ennen suunnitella suomalaisjoukkojen uudet asemat. Joukkojen pääpaino keskitettiin pohjoiseen Kurkijoelle, etäisimmät osastot työnnettiin Sortavalaan. Talven aikana suomalaiset saivat sotatapahtumissa yliotteen.


title: Ruptuurisota

text: Tammikuussa kenraalimajuri Erik Kruse marssi miehineen Sortavalasta Laatokan pohjoispuolitse aina Aunuksen edustalle asti. Marssillaan suomalaisjoukot hävittivät järjestelmällisesti koko Laatokan koillisen rannikkoalueen. Rakennukset poltettiin ja karja tuhottiin. Yhteensä 66 kylää, muun muassa kymmenkunta kirkkoa ja yli 300 tilaa poltettiin. Kiinni saatu siviiliväestö surmattiin ikään ja sukupuoleen katsomatta. Aunuksen edustalta joukot kääntyivät paluumatkalle hyökkäämättä vahvasti miehitettyyn linnoitukseen.


title: Ruptuurisota

text: Suomen ylipäälliköksi oli nimetty Inkeristä Kustaa Evertinpoika Horn. Horn piti itsepäisesti Suomen puolta Tukholmasta esitettyjä vaatimuksia vastaan, joiden mukaan Liivinmaalle tulisi siirtää suomalaisia joukkoja.


title: Ruptuurisota

text: Amiraali Wrangelin laivasto-osasto saapui vahvistettuna Suomen rannikolle toukokuun lopulla 1657 ja purjehti Nevanlinnan edustalle. Wrangel nousi Nevaa pitkin Laatokalle ja varmisti järven laivastoherruuden ylivoimallaan.


title: Ruptuurisota

text: Alkukesän pienet kahakat eivät ratkaisseet sodan kulkua puoleen eikä toiseen. Suomalaiset etsivät ratkaisutaistelua, ja Kustaa Horn marssitti 1 700 miehen armeijan kohti Lavan venäläislinnoitusta. Linnoituksen edustalla käytiin 1. elokuuta tasavahvojen joukkojen kesken sodan ainoa suurempi kenttätaistelu, jonka tulos oli arvioijasta riippuen ratkaisematon tai venäläisten niukka voitto.


title: Ruptuurisota

text: Elokuussa Horn lähetti jo osan joukoista Viron ja Liivinmaan avuksi. Osa eteläisistä joukoista siirrettiin pohjoiseen Kurkijoen seudulle, jossa venäläiset olivat Aunuksesta käsin tehneet useita pienempiä maihinnousuja. Horn oli kuitenkin aiemmin komentanut linnoittamaan ilmeisimmät maihinnousupaikat ja hyökkäykset onnistuttiin torjumaan. Komentaja "Tšeglokov" () eteni Aunuksesta Laatokan pohjoispuolitse maitse Käkisalmen edustalle, mutta Hornin Nevalta siirtämät suomalaisjoukot torjuivat venäläiset Kurkijoella ja Sortavalassa 28. ja 29. elokuuta. Syyskuun puoleenväliin mennessä venäläiset vetäytyivät takaisin Aunukseen. Suomalaisjoukot vetäytyivät talvileirille Rautuun.


title: Ruptuurisota

text: Syksyllä erityisesti Turkuun, Viipuriin ja Käkisalmeen iskenyt ruttoepidemia hiljensi osapuolten intoa taisteluihin. Kun tautiin ei ollut mitään hoitokeinoja ja kuolleisuus tiedettiin suureksi, oli joukoille määrätty liikkumiskielto ainoa keino torjua ruton leviämistä. Pelkästään Käkisalmen puolustajien ratsuskvadroona menetti muutamassa kuukaudessa ruttoon kolmanneksen vahvuudestaan, toistasataa miestä.


title: Ruptuurisota

text: Talvella 1658 Suomen maavoimien painopiste oli Kannaksella, ja Nevan puolustuksen kulmakivinä olivat Pähkinälinna ja Nevanlinna. Venäläisjoukoilla oli paikallinen ylivoima sekä Aunuksen ja Lavan linnoitukset, mutta venäläisarmeijan oli selvästi turha yrittää etenemistä sisä-Suomeen. Kahakointi oli pienimuotoista, lukuun ottamatta venäläisten maaliskuun lopussa yllättäen tekemää hyökkäystä Nevanlinnaan. Puolustus kuitenkin onnistui torjumaan joukot linnaan rientäneiden talonpoikien avustuksella.


title: Ruptuurisota

text: Molemmat osapuolet olivat samaan aikaan sodassa myös muita naapureitaan vastaan; Ruotsi Tanskaa ja Venäjä Puolaa (vaikka aselepo olikin voimassa elokuusta 1656 vuoteen 1659). Ruotsin pakotettua Tanskan Roskilden rauhaan helmikuussa 1658 venäläiset olivat valmiita lopettamaan vihollisuudet. Molemmin puolin suoritettiin kosketuksia, joilla pyrittiin neuvotteluihin, ja aselepo saatiin voimaan toukokuussa. Aselevon aikana kenraalikuvernööri Horn piti yllä täyttä puolustusvalmiutta. Välirauha solmittiin 20. joulukuuta 1658 Vallisaaressa Narvan eteläpuolella. Sopimuksessa Ruotsi luovutti toistaiseksi Venäjälle Liivinmaalla sijaitsevat Kokenhusenin, Adselnin, Tarton, Marienburgin ja Wasch-Narvan. Lopullinen rauhansopimus saatiin kolmen vuoden kuluttua Kardisissa 21. kesäkuuta 1661. Tällöin Ruotsin ja Venäjän välinen raja palautettiin sotaa edeltäneen tilanteen mukaiseksi.


title: Ruptuurisota

text: Suoranaisista sotatoimista Suomi selvisi yllättävän vähällä. Hyökkäyksen alkaessa maa oli tyhjennetty sotaväestä, mutta hätäisestikin kootuilla talonpoikaisjoukoilla saatiin hyökkäys ajan myötä torjuttua. Toisaalta venäläiset eivät koskaan ryhmittäneet sivunäyttämöksi mielletylle alueelle 5 000 miestä enempää. Taktisesti sota näytti, että Laatokka voi olla paitsi puolustuseste, myös hyökkäystie. Samaten Wrangelin laivaston purjehdus Suomenlahdella antoi esimerkin paikallisesti voimakkaan laivasto-osaston vaikutuksesta jo pelotteenakin.


title: Ruptuurisota

text: Sota runteli raskaasti keskeisenä sotanäyttömänä ollutta Laatokan aluetta. Erityisesti Pohjois-Laatokalla – Sortavalassa, Pälkjärvellä ja Salmissa – sodankäynti ja erityisesti siviiliväestöön kohdistettu terrori aiheuttivat runsaasti tuhoja. Vuonna 1660 koko läänin verotulot olivat vain 40 % sotaa edeltävän ajan tuloista. Kun eteläisissä pitäjissä, esimerkiksi Pyhäjärvellä, sota ei liiemmin aiheuttanut tuhoja eikä muutoksia verotuotossa, niin pohjoisissa pitäjissä romahduksen on täytynyt olla täydellinen.


title: Ruptuurisota

text: Merkittävin sodan seuraus oli kuitenkin Käkisalmen läänin väestömuutos. Sota kiihdytti muuttoliikettä Venäjälle, jonka vuoksi alue lopulta lähes tyhjeni ortodoksisesta kantaväestöstä. Vain itäiset Salmin ja Suojärven pitäjät säilyivät ortodoksienemmistöisinä. Tilalle muutti luterilaista väestöä pääosin Savosta, osin myös Viipurin Karjalasta ja Kainuusta. Alle sadassa vuodessa 1600-luvulla Käkisalmen läänin väestön enemmistö muuttui karjalaa puhuvista ortodokseista suomenkieliseksi luterilaisväestöksi, joka oli osin länsikarjalaista, osin savolaista alkuperää ja vaihtelevassa määrin luterilaiseen kirkkoon siirtynyttä kantaväestöä.Tekstissä esitetyt päivämäärät ovat juliaanisen kalenterin mukaisia. Kalenteri oli 1650-luvulla kymmenen vuorokautta jäljessä nykyisin käytetystä gregoriaanisesta kalenterista.


title: Akvarium

text: Akvarium tai Aquarium () on venäläinen rock-yhtye, jonka perustivat Boris Grebenštšikov ja Anatoli Gunetski Leningradissa vuonna 1972. Akvarium on vanhimpia yhä toimivia yhtyeitä entisen Neuvostoliiton alueella, mutta yhtyeen huippukausi ajoittuu 1980-luvulle. Nykyisessä Akvariumissa alkuperäisjäsenistä on jäljellä enää Grebenštšikov ("BG"), jonka sooloprojektina yhtyettä yleisesti ottaen pidetäänkin .


title: Akvarium

text: Alexander Titov, Liam Bradley, Brian Finnegan, Alexey Zubarev, Andrey Surotdinov


title: Lena Meriläinen

text: Lena Meriläinen (s. 19. toukokuuta 1954 Helsinki) on suomalainen näyttelijä, joka on tullut tunnetuksi erityisesti roolistaan "Kotikatu" -sarjan Eeva Mäkimaana.


title: Lena Meriläinen

text: Lena Meriläinen opiskeli tanssijaksi 18-vuotiaaksi asti. Hän kuitenkin valmistui Tampereen yliopiston näyttelijäntyön laitokselta. Tämän jälkeen hän oli kiinnityksellä Turun kaupunginteatterissa vuosina 1977–1986 ja Tampereen Työväen Teatterissa 1986–1996.


title: Lena Meriläinen

text: Meriläinen on näytellyt muun muassa televisiosarjoissa "Rauta-aika" (1982) Pohjolan tyttären roolissa, TV1:n sarjassa "Kotikatu" (1995–2012) Eeva Mäkimaan roolissa sekä sairaalasarjassa "Syke" (2014–2017) Lenita Pakkalan roolissa. Teatterin ja televisiosarjojen lisäksi hän on näytellyt kotimaisissa elokuvissa. Vuonna 1987 Meriläisellä oli Malviinan osa televisioelokuvassa "Niskavuoren nuori emäntä".


title: Lena Meriläinen

text: Lena Meriläinen on säveltäjä Usko Meriläisen ja tanssija Ruth Matson tytär. Meriläisen puoliso on teatteriohjaaja ja televisionsarjojen tuottaja Olli Tola. Pariskunta avioitui vuonna 1998. Lena Meriläisellä on edellisestä avioliitosta tytär. Näyttelijä Pamela Tola on Olli Tolan veljentytär. Lena Meriläinen on entisen kansanedustajan Rosa Meriläisen täti.


title: Lena Meriläinen

text: Näyttelijäntöiden lisäksi Meriläinen tarjoaa toiminimensä turvin liikuntapalveluja, esiintymistä, konsultointia ja opetusta. Hän toimii myös Pilates-ohjaajana.


title: All Along the Watchtower

text: ”All Along the Watchtower” on muusikko Bob Dylanin säveltämä ja sanoittama kappale. Erityisen tunnetuksi kappale on tullut lukuisten cover-versioiden myötä, joita ovat tehneet muun muassa Jimi Hendrix, U2 ja Dave Matthews Band.


title: All Along the Watchtower

text: Dylan julkaisi kappaleen vuonna 1967 albumillaan "John Wesley Harding" hiljaisena kolmen soinnun folksävelmänä. Jimi Hendrix sovitti kappaleeseen useita sähkökitarasooloja ja äänitti siitä paljon räväkämmän version. Dave Matthews Band säilytti kappaleen alkuperäisen rakenteen, vaikkakin muutti sen tyyliä. Yhtyeen versio alkaa hiljaa ja rauhallisesti, mutta muuttuu nopeammaksi ja aggressiiviseksi kesken kappaleen.


title: All Along the Watchtower

text: Lahtelainen muusikko Vesa Lattunen yhtyeineen levytti kappaleen suomeksi nimellä ”Kunkut valvoo torneissaan” EP-levyllä "Lauluja Dylanilta" vuonna 1979.


title: All Along the Watchtower

text: Säveltäjä Bear McCreary sovitti "Taisteluplaneetta Galactica" -televisiosarjaa varten kappaleesta oman versionsa, josta tuli sarjan kolmannen ja neljännen tuotantokauden aikana oleellinen osa sen juonta.


title: Feiled

text: Feiled oli suomalainen metal-yhtye Tampereelta.


title: Feiled

text: Feiledillä oli levytyssopimus Poko Rekordsin kanssa. Sen ensimmäinen albumi oli "Midnight Poems" vuodelta 2005. Tammikuussa 2007 ilmestyi "Testify", jolta julkaistiin singlenä The Cure -cover "Just Like Heaven".


title: Feiled

text: Feiledin keulahahmo oli laulaja-lauluntekijä Anton Laurila (ent. Niko Rapakko). Kitaraa yhtyeessä soitti myös Apulannan ja Damen kiertuekitaristina tunnettu Masi Hukari. Kokoonpano vaihteli aika ajoin. Koskettimia yhtyeessä soitti Martti Lindholm, bassoa Panu Halme (Keskinen) ja Rumpuja Henrik "Fränk" Mannio.


title: Feiled

text: Yhtye esiintyi Saksassa PopKomm messuilla 19. syyskuuta 2007.


title: Feiled

text: Feiled ilmoitti hajoamisestaan kotisivuillansa marraskuussa 2007.


title: Feiled

text: Toisin,kuin Feiledin Testify-levyn kansitiedoissa lukee,todellisuudessa levyllä soittaa Feiledin alkuperäinen kokoonpano, lisättynä kitaristi Masi Hukarilla ja uudella rumpalilla Henrik Manniolla.


title: Younger Than Yesterday

text: Younger Than Yesterday on The Byrdsin helmikuussa 1967 julkaistu neljäs studioalbumi. Se jatkoi edellisen albumin, "Fifth Dimensionin", aloittamaa psykedeelisvivahteista ns. "space rock" -suuntausta.


title: Younger Than Yesterday

text: Avausraita, singlenäkin julkaistu ”So You Want to Be a Rock 'n' Roll Star” on satiiri rocktähteydestä ja musiikkiteollisuudesta. Kappaleen tekstin innoittajana oli The Monkees -yhtye, jonka suosio oli tuolloin suurimmillaan.Nyman 2009, s.185.


title: Younger Than Yesterday

text:
A-puoli
B-puoli


title: Damon Lindelof

text: Damon Laurence Lindelof (s. 24. huhtikuuta 1973) on yhdysvaltalainen käsikirjoittaja ja tuottaja. Hänet tunnetaan parhaiten yhtenä "Lost"-televisiosarjan luojista, käsikirjoittajista ja tuottajista. Lindelof on ollut myös mukana käsikirjoittamassa ja tuottamassa sarjaa "Yli synkän virran". Hän on soittanut Petting Zoo -nimisessä yhtyeessä. Hän on kirjailija Stephen Kingin ihailija.


title: Damon Lindelof

text: Lindelof on kotoisin New Jerseyn Teaneckistä. Valmistuttuaan New Yorkin yliopistosta hän muutti Los Angelesiin.


title: Damon Lindelof

text: Huhtikuussa 2006 Lindelof nimitettiin uuden "Star Trek" -elokuvan päätuottajaksi. Elokuva valmistui vuonna 2009. Lindelof on toiminut käsikirjoittajana myös elokuvissa "Cowboys & Aliens", "Prometheus", "Star Trek Into Darkness" ja "Tomorrowland".


title: Dupnitsa

text: Dupnitsa (bulg. Дупница) on kaupunki läntisessä Bulgariassa. Dupnitsa sijaitsee Kjustendilin alueella Rilavuoren juurella 65 kilometriä Sofiasta. Kaupungin asukasluku on 33 205 (2011).


title: Australianhaukkapöllö

text: Australianhaukkapöllö ("Ninox boobook") on hieman sarvipöllöä pienempi australialainen pöllö.


title: Australianhaukkapöllö

text: Naaraan pituus on 27–36 cm, siipien kärkiväli 70–85 cm ja paino keskimäärin 194–360 g. Koiraan mitat ovat 23–36 cm, 70–85 cm ja 170–298 g. Se on pienin australialaisista pöllöistä. Yleisväritykseltään pöllö on päältä tummanruskea harvoin vaalein täplin, ja alapuolelta vaalea tummin pitkittäisjuovin. Naama on vaalea ja silmät keltaiset. Nuori lintu on vaaleampi kuin vanha. Pyrstö on suhteellisen pitkä, mistä syystä se lennossa muistuttaa haukkaa. Enimmäkseen yölintu, joka kuitenkin voi saalistaa myös päivällä, etenkin pilvisinä päivinä. Laulu muistuttaa käen kukuntaa, mistä se on saanut Australian alkuperäisasukkailta nimensä Boobook. Saalistaessaan se voi äännellä kimakasti.


title: Australianhaukkapöllö

text: 12 alalajia tunnetaan.


title: Australianhaukkapöllö

text: Australia, Tasmania, Timor, Uusi-Seelanti, Uuden Guinean eteläosat ja niitä ympäröivät saaret. Australian yleisin pöllö. Lajia ei ole tavattu Suomessa.


title: Australianhaukkapöllö

text: Kaikenlaiset metsät trooppisista sademetsistä ja eukalyptusmetsiköistä kaupunkien puistoihin.


title: Australianhaukkapöllö

text: Pesintäaika on elo-syyskuussa. Pesä on puunkolossa. Valkoisia munia on tavallisesti 2–3, joskus jopa 5. Naaras hautoo noin 35 päivää, ja poikaset lähtevät pesästä 5–6 viikon ikäisinä. Molemmat emot hoitavat poikasia.


title: Australianhaukkapöllö

text: Syö etupäässä pikkujyrsijöitä ja lintuja mutta myös hyönteisiä ja muita selkärangattomia. Saalistaa sekä ilmasta että maasta.


title: Sonic Heroes

text:
Sonic Heroes on Sonic the Hedgehog -sarjaan kuuluva videopeli. Pelin kehitti Sonic Team Nintendo GameCubelle, Sonyn PlayStation 2:lle, Microsoftin Xbox:lle ja PC:lle. Sonic Heroes julkaistiin Japanissa 30. joulukuuta 2003 ja Yhdysvalloissa ja Euroopassa vuonna 2004.
Vuoden 2012 helmikuun lopussa pelin PlayStation 2 versio julkaistiin uudelleen osana Sonyn
PS2 Classics- ohjelmaa ja Japanissa pelin digitaallinen versio julkaistiin 17. syyskuuta 2014.


title: Sonic Heroes

text: Peli noudattaa perinteistä "Etene kenttää ja kerää sormuksia tuhoten vihollisia"-tyyliä mutta yhden hahmon sijaan ohjataan kolmen hahmon tiimiä. Tiimejä on neljä. Hahmot ovat järjestyksessä nopeus, voima ja lento;


title: Sonic Heroes

text: Hahmoja voi ohjata samaan aikaan ja johtohahmoa voi vaihtaa lennosta, usen radoilla kohtaa sellaisia kohtia joista pääsee etenemään vain tietyllä hahmotyypillä. Muut hahmot seuraavat johtohahmoa. Päävastuksena on Metal Sonic, (joka muuttuu Neo Metal Soniciksi, se saa pidemmät, suorat piikit valkoisilla nuoliraidoilla ja viitan sekä vyön ja erilaiset kengät), joka muuntautuu Metal Madness-hirviöksi (Metal Madness on pomovastuksen nimi), ja sitten viimeisenä Metal Overlordiksi. Kentissä on "Speed"-hahmolle soveltuvia, samoin kuin "Power"- ja "Fly"-tyypille soveltuvia kohtia.


title: Sonic Heroes

text: Pelissä on myös voimanlisäykset (Power Upit), hahmoluokan väriset pallot, jotka kasvattavat hahmojen hyökkäystehoa, eri tasoja on 3. Esimerkiksi Speed-hahmolla joka on 3-tasolla voi tuhota myös kilvellisiä vihollisia joita normaalisti voi päihittää vain Power-hahmolla.Team Sonic


title: Sonic Heroes

text: Sonic juoksee aavikolla kunnes Tails ja Knuckles löytävät hänet lentokoneella, Tornadolla. Tails on saanut varoituksen Robotnikilta ja kertoo siitä Sonicille. Robotnik aikoo tuhota koko maailman 3 päivässä jättimäisellä ilma-armadallaan, Egg Fleetilla. Sonic innostuu ja Tails ja Knuckles hyppäävät Tornadon kyydistä ja lähtevät estämään häntä.


title: Sonic Heroes

text: Team Dark


title: Sonic Heroes

text: Rouge the Bat on etsimässä Robotnikin aarretta ja on päätynyt tohtorin salaiseen hylättyyn tukikohtaan. Rougelle ei tuota ongelmia murtautua tukikohtaan ja hän astuu sisään. Sisällä huoneessa on kapseli ja sammuneen näköinen punainen robotti. Rouge alkaa painella nappeja satunnaisesti kapselin ääressä ja yhtäkkiä kapseli tyhjenee vihreästä nesteestä ja kapselin sisällä oleva olento herää. Samalla myös punainen robotti aktivoituu ja alkaa tutkia huonetta alkaen ampua kohti Rougea ja kapselista vapautunutta olentoa (Shadow the Hedgehogia) konekiväärein. Shadow hyppää ulos avautuneesta kapselista ja Rouge tajuaa hänen todella olevan Shadow. Juuri kun Shadow on hyökkäämässä kohti robottia, Rouge hyppää väliin ja keskeyttää taistelun. Sitä seuraa pitkä selittely ja esittely. Selviää että robotti on E-123 Omega, joka haluaa kostaa Eggmanille, koska tohtori oli lukinnut ja hylännyt robotin laboratorioon. Shadow, eli äärimmäinen elämänmuoto on menettänyt muistinsa ja arvelee että Eggmanilla on jotain tekemistä asian kanssa, koska hän heräsi Eggmanin tukikohdasta. Rouge, joka oli etsimässä Eggmanin aarretta, lyö Omegan ja Shadown kanssa käsiä yhteen ja tekee heistä tiimin. Yhdessä he lähtevät etsimään Eggmania.


title: Sonic Heroes

text: Team Rose


title: Sonic Heroes

text: Amy lukee sanomalehteä ja pohtii minne Sonic on kadonnut. Äkillinen tuulenpuuska lennättää lehden taivaalle ja Cream lentää lehden perään ja hänen Chaonsa Cheese saa lehden kiinni ja palauttaa sen Amylle. Cream kehottaa Amya olemaan varovaisempi. Toinen tuulenpuuska lennättää Creamin mennessään. Onneksi heidän kookas ystävänsä Big the Cat pelastaa Creamin ongellaan. Yhdessä lehden kuvaa tutkiessaan he näkevät Cheesen veljen Chocolan ja Bigin parhaan ystävän Froggyn kuvassa ja lähtevät etsimään heitä.


title: Sonic Heroes

text: Team Chaotix


title: Sonic Heroes

text: Vector, tiimin johtaja, kuuntelee musiikkia ja Espio meditoi. Käytävästä alkaa kuulua pörinää ja Charmy Bee syöksyy ovesta paketti kainalossa ja iloiten heille saapuneesta paketista. Vector sätkähtää niin että vahingossa huitaisee paketin ilmaan, mutta Espio heittää tikarilla paketin seinään kiinni. Charmy kertoo innoissaan että he saavat viimeinkin töitä. Vector ei usko korviaan, kun yhtäkkiä radiopuhelin putoaa paketista Vectorin kämmenille. Lähettimestä kuuluu mystinen ääni, joka tekee tarjouksen; jos he pelastaisivat tämän mystisen henkilön, he saisivat runsaan palkkion. Espio alkaa epäillä juttua jostain syystä mutta Charmya ja Vectoria kiinnostaa vain raha. He vetävät Espion mukaansa ja lähtevät ovesta ulos kohti ilmoitettua paikkaa nimeltä Seaside Hill.


title: Michael W. Smith

text: Michael W. Smith (s. 7. lokakuuta 1957 Kenova, Länsi-Virginia) on yhdysvaltalainen gospel-artisti.


title: Michael W. Smith

text: Smith on voittanut kolme Grammy-palkintoa ja on myös Suomessa tunnettu artisti kristittyjen parissa. Hänen musiikkinsa on modernia pop-gospelia ja levymyynti on erittäin suurta. Hän on tehnyt noin 20 levyä.


title: Michael W. Smith

text: Smith sävelsi ensimmäisen laulunsa jo viisivuotiaana. Michaelin "löysivät" Grammy-voittaja Amy Grantin manageri Mike Blanton ja Dan Harrell, jotka perustivat hänelle ja eräälle toiselle muusikolle oman levy-yhtiön, koska vanhat olemassa olevat levy-yhtiöt eivät tehneet sopimusta.


title: Voodoo (albumi)

text:
Voodoo on King Diamondin kahdeksas albumi. Albumi on vuodelta 1998 ja on äänitetty Nomad Record Studiossa. Uudelleen äänitetty levy on äänitetty Los Angered Recordsissa, Göteborgissa, Ruotsissa. Levy ja kansikuva: Massacre Records ja Metal Blade Records.
Kotisivut


title: Razgrad

text: Razgrad (; turk. Razgrad) on kaupunki Pohjois-Bulgariassa ja samalla se on Razgradin alueen pääkaupunki. Razgradin kunnan asukasluku on 50 998 (2011), ja itse kaupungissa on 33 880 asukasta.


title: Razgrad

text: Kaupungin väestöstä 27 % on turkkilaista syntyperää, 69 % bulgarialaisia ja 4 % romaneja.


title: Razgrad

text: Razgradin nähtävyyksiä ovat vuonna 1864 rakennettu kellotorni ja Ibrahim paššan moskeija vuodelta 1530. Kaupungista on kotoisin jalkapalloseura Ludogorets.


title: Niobe

text: Niobe () oli kreikkalaisessa mytologiassa kuolevainen nainen: Amfionin puoliso ja Tantaloksen tytär. Hänen äidikseen on mainittu useita eri hahmoja: Euryanassa, Eurythemista, Klytia, Dione ja Laodike.


title: Niobe

text:
Niobella oli neljätoista lasta — seitsemän poikaa ja seitsemän tytärtä ("niobidit"), joskin Aelianus kertoo Hesiodoksen väittäneen heitä olevan yhdeksän poikaa ja kymmenen tytärtä.; Niobe kerskui paremmuuttaan jumalatar Letolle, jolla oli ainoastaan kaksi lasta, Apollon ja Artemis. Rangaistukseksi tästä Artemis tappoi hänen tyttärensä, ja Apollon surmasi hänen poikansa heidän ratsastaessaan. Apollon olisi säästänyt viimeisen pojista tämän rukoillessa henkensä puolesta, mutta tällöin nuoli oli jo matkalla hänen jousestaan. Apollon ja Artemis käyttivät myrkytettyjä nuolia heidän surmaamisekseen, mutta joissakin versioissa osa niobideista säästetään — yleensä Khloris. Myös Amfionin kohtalosta on kaksi eri versiota. Nähdessään poikansa kuolleena hän joko tappaa itsensä murheen murtamana tai saa surmansa Apollonin nuolesta lähtiessään tämän temppeliin kostamaan poikiensa kohtaloa. Järkyttynyt Niobe pakenee Lyydian vuorille ja muuttuu joko itkiessään kiveksi tai surmaa itsensä.
Nioben kuolemasta on useita erilaisia versiota olemassa.


title: Niobe

text: Akhilleus mainitsee Priamokselle Nioben tarinan Iliaan lopussa tyypilliseksi tavaksi surra omaisten kuolemaa. Priamos kuten Niobekin suree poikaansa Hektoria, joka tapettiin mutta jota ei haudattu useaan päivään. Niobe mainitaan myös Sofokleksen Antigonessa, jossa Antigonen marssiessa kuolemaansa kohden hän vertaa omaa yksinäisyyttään Nioben vastaavaan. Niobe ja niobidien surma toistuu antiikin attikoissa, veistoksissa ja freskoissa kuten myös roomalaisissa sarkofageissa.


title: Niobe

text: Kertomus mainitaan myös William Shakespearen Hamletissa, jossa verrataan hänen äitinsä murhetta kuningas Hamletin kuolemasta vastakohtana Nioben suruun, koska tämä menee pikaisesti uudelleen naimisiin Tanskan kuningas Claudiuksen kanssa.


title: Niobe

text: Aedon, joka oli Zethoksen puoliso ja Theban kuningatar, oli kateellinen Niobelle, koska hänellä oli vain yksi poika. Hän yritti tappaa Nioben vanhimman pojan, mutta tappoikin vahingossa oman poikansa Ityloksen. Jumalat helpottivat Aedonin tuskaa muuttamalla hänet satakieleksi.


title: Eero Aven

text: Eero Henrik Iivari Aven (s. 20. elokuuta 1941 Pielisjärvi, nyk. Lieksa) on suomalainen laulaja. Avenin ensilevytykset syntyivät 1960-luvun lopulla ja hän on tehnyt musiikkia niin säveltäjänä, sanoittajana, sovittajana kuin esiintyvänä taiteilijanakin. Avenin ensimmäisen singlen julkaisi Sonet vuonna 1969. Seuraavat kaksi singleä tulivat vuosina 1971–1972 Fonovoxin kautta ja tätä seuraavat neljä singleä Love Recordsin kautta. Tämän jälkeen hän siirtyi M&T Productionin artistiksi. Siellä syntyivät myös hänen ensimmäiset pitkäsoittolevynsä. Albumista "Elämäntoveri" Aven sai uransa toistaiseksi ainoan kultalevyn.


title: Eero Aven

text: Eero Aven osallistui aikoinaan pikkupoikana Veikko Ahvenaisen järjestämään laulukilpailuun.


title: Eero Aven

text: Eero Aven asuu Heinolassa. Hän myös vaikutti pitkään Heinolan kunnallispolitiikassa.


title: Santosenkari

text: Santosenkari eli Santos-Hoikka on saari Hailuodon kunnassa Perämerellä. Se sijaitsee lähellä Oulun kunnanrajaa, noin kuuden kilometrin päässä Hailuodon Huikun sataman ja Santosen niemen pohjoispuolella.


title: Santosenkari

text: Saari on matala ja sitä ympäröi karikko. Siellä ei ole minkäänlaista satamaa. Matalien rantojen ja karikkojen takia saareen on vaikea rantautua. Saari on rauhoitettu metsästykseltä. Saarta peittää vähäinen pääasiassa lehtipuiden muodostama metsikkö, Santos-Hoikan eteläranta on ollut rantahietikon peittämä, mutta jäät ja tuulet ovat viimeisten parinkymmenen vuoden aikana kuljettaneet hiekkaa pois.


title: Santosenkari

text: Saaressa on aikaisemmin ollut pääosin kalastajien käytössä olleita kalastusmajoja. Nyttemmin saaren muutamat rakennukset ovat vapaa-ajan asumiseen kaavoitetulla erotetuilla tonteilla yksityisten henkilöiden omistamia vapaa-ajan asuntoja.


title: Santosenkari

text: Saaren eteläpuolella rantavedessä on 1930-luvulla rakennettu betoninen linjaloistotorni, joka ohjasi laivoja Oulun kaupunkiväylälle. Vuonna 1967 tornin huipulle lisättiin Oulun satamaan johtavan laivaväylän linjataulu.


title: Santosenkari

text: Lähin toinen saari on Santosenkarin pohjoispuolella sijaitseva Pikku-Hoikka. Hoikanriisi sijaitsee noin 800 metrin päässä idässä ja Ulkolaidanmatalan kivikkosaari vajaan kahden kilometrin päässä länsilounaassa.


title: House of God

text: House Of God on tanskalaisen King Diamondin vuonna 2000 julkaistu yhdeksäs albumi. Se on äänitetty Nomad Recording Studiossa, Carrolltonissa, Dallasissa, Texasissa. Levy on äänitetty uudelleen Los Angered Recordissa, Göteborgissa, Ruotsissa. Albumin ovat tuottaneet levy-yhtiöt Massacre Records ja Metal Blade Records.


title: Vaivaisukko

text: Vaivaisukko on kirkon tai kellotapulin seinään kiinnitetty maalattu puupatsas, jonka rinnassa tai sylissä olevaan aukkoon voi laittaa rahaa. Rahat käytetään yleensä kirkon diakoniatyöhön. Ukkoja löytyy eniten Pohjanmaalta.


title: Vaivaisukko

text: Vaivaisukkojen edeltäjinä voidaan pitää "uhritukkeja", joita Ruotsi-Suomen kirkko määräsi sijoitettavan kirkkojen yhteyteen vuonna 1343. Västeråsin valtiopäivillä 1527 uhritukit kiellettiin, koska niiden katsottiin liittyvän katolisen kirkon anekauppaan. Köyhien auttaminen oli kirkkojen velvollisuus, ja keräystukit auttoivat seurakuntia tämän tehtävän hoidossa. Niinpä kuningatar Kristiina vuonna 1649 kehotti asettamaan keräystukkeja uudelleen kirkkojen yhteyteen.


title: Vaivaisukko

text: Tukkeja lienee koristeltu aiemmin pyhimysten kuvilla, kunnes vuoden 1571 kirkkoasetuksella kuvat määrättiin poistettaviksi. Pohjanmaalla oli paljon laivanrakennustoimintaa, ja ilmeisesti laivanrakentajien keulakuvien tekijät ovat tehneet ensimmäiset vaivaisukot. Laivojen keulakuvia ei ole mielletty pyhimysten kuviksi, joten kuvien veistäminen on ollut sallitumpaa. Tämä selittäisi, miksi vaivaisukkoja on nimenomaan Pohjanmaalla. Vaivaisukot esittävät usein kerjuulla olevaa sotainvalidia, toinen suosittu esikuva ukoille on pelimannityyppi. Ensimmäiset ukot tehtiin 1600-luvulla, mutta suurin osa on 1800-luvulla veistettyjä.


title: Vaivaisukko

text: Vaivaisukkoja on toiminnassa Suomessa noin 108. Yksi näistä on vaivaisakka, joka sijaitsee Soinin kirkossa. Lisäksi Pohjois-Pohjanmaan museossa on näytteillä Rantsilan kirkon vaivaisukko. Vanhimpana vaivaisukkona pidetään Hauhon kirkon ukkoa, joka on tiettävästi tehty 1600-luvun lopulla. Samoihin aikoihin lienee tehty Raahen vaivaisukko.


title: Vaivaisukko

text: Suomessa on ollut tunnettuja ukkoja yhteensä noin 180. Jotkut niistä ovat hävinneet aikojen kuluessa, osa on rapistunut huonokuntoisiksi ja sitten hylätty. Ukkoja on myös pahoinpidelty ryöstösaaliin toivossa. Esimerkiksi Raution ukko vietiin kappelin seinästä kokonaan syksyllä 2012 ja se löydettiin toukokuussa 2013 syrjäisen metsätien varrelta Kannuksessa.


title: Vaivaisukko

text: Vaikka vaivaisukkoja on arvostettu jo 1900-luvun alusta alkaen, vakavaa ja perinpohjaista taidehistoriallista tutkimusta ne eivät ole saaneet. Otso Kantokorven mukaan perustutkimukselle on tilausta, koska vaivaisukot kytkeytyvät nykyään voimakkaasti virinneeseen ITE-taiteen tutkimukseen ja harrastukseen. Kantokorven mielestä on syytä saattaa vaivaisukkoperinne osaksi samaa jatkumoa.


title: Vaivaisukko

text: Helsinkiläisen ORTON Invalidisäätiön ylläpitämän Galleria Ortonin piirissä syntyi yhdistys nimeltä Pelastakaa vaivaisukot. Sen tavoitteina on vaivaisukkojen sekä niiden kirkko-, sosiaali-, kulttuuri- ja taidehistoriallisen merkityksen tunnetuksi tekeminen ja arvostuksen lisääminen. Yhdistys haluaa pitää yllä ja myös elvyttää vaivaisukkoperinnettä sekä lisätä tietoa aiheesta. Yhdistys haluaa kannustaa seurakuntia kunnostamaan ja pitämään huolta näistä ”kunniakansalaisista” ja kiinnittämään huomiota asianmukaiseen restaurointiin.


title: Vaivaisukko

text: Yhdistys järjesti Kerimäen kirkossa kesällä 2013 pidetyn näyttelyn "Vaivaisukot Kerimäellä". Kirkkoon oli koottu 42 vaivaisukkoa ympäri Suomea.


title: Vaivaisukko

text: Yhdistys on järjestäyt vuodesta 2015 alkaen Kaustisella Tour de Vaivaisukot -tapahtumia, joissa on kierretty polkupyörillä paikkakuntien vaivaisukkoja.


title: Vaivaisukko

text: Suomen Posti julkaisi marraskuussa 2016 kuuden postimerkin pienoisarkin, jonka merkeissä on kuvattuna kaksi vaivaisukkoa ja yksi vaivaisakka sekä näiden kotikirkot.


title: Vaivaisukko

text: Aihe on fiktiossa sangen harvinainen. Tunnetuin lienee Sakari Topeliuksen kirjaan Lukemisia lapsille I sisältyvä tarina Lohtajan vaivaisukosta jota sen veistänyt köyhä loinen Puu-Pietari rosvosi; tarina kehittyy kirjailijan tapojen mukaan sangen värikkääksi.Vaivaisukkojen veistäjiä:


title: Museumsinsel

text: Museumsinsel () tarkoittaa Berliinissä Mitten kaupunginosassa Spreejoen saaren Spreeinselin pohjoisosaa.


title: Museumsinsel

text: Saari saa nimensä viidestä kansainvälisesti tunnetusta museosta. Museumsinsel sai alkunsa vuonna 1841, kun Preussin kuningas Fredrik Vilhelm IV halusi omistaa osan saaresta taiteelle ja tieteelle. Kuninkaan käskystä ensimmäiset suunnitelmat teki hoviarkkitehti Friedrich August Stüler.


title: Museumsinsel

text: Museumsinsel kuuluu Unescon maailmanperintöluetteloon.


title: Museumsinsel

text: Museumsinsel ja sen kokoelmat ovat olleet muutoksen kohteina. Toisessa maailmansodassa monet rakennukset tuhoutuivat, ja useita näyttelytiloja on kunnostettu ja rakennettu uudelleen.


title: Museumsinsel

text: Altes Museum ("Vanha museo") on vanhin alueen museoista. Se valmistui vuonna 1830 arkkitehti Karl Friedrich Schinkelin suunnitelmien mukaan. Vanha museo valmistui vastapäätä Berliner Stadtschlossia, joka sittemmin purettiin. Siellä kuningas Fredrik Vilhelm III toi ensimmäisen kerran antiikin esineiden kokoelmansa yleisön nähtäväksi. Kokoelma kuuluu nykyään Altes Museumin näyttelyihin.